text:
ORANJESTAD: Diasabra ultimo comision organisado di Premio Excelencia den Deporte a rindi homenahe na 10 baluarte deportivo cu a dedica gran parti di nan bida na deporte di Aruba. Un di e personanan cu a wordo reconoci den e anochi di gala ta sra. Glenda Iluminada Croes-Tromp di Aruba Triathlon Association Aruba.
Un tiki di sra. Glenda su trayecto y experencianan deportivo:
2020 – 2022 Boluntario di Aruba Triathlon Association
Sra. Glenda ta un boluntario tras di cortina di Aruba Triathlon Association y ta e persona encarga pa prepara e bib numbers pa e eventonan.
2018 – 2020 President di Aruba Triathlon Association
Sra. Croes – Tromp a fungi 2 aña como president di Asociacion di Triathlon unda a tuma decisionnan clave y importante pa e asociacion.
2007 -2018 Secretaria di Aruba Triathlon Association
Pa 11 aña sra. Glenda tabata secretaria di Aruba Triathlon Association caminda a haya tur experiencia necesario pa no solamente haci e trabou di secretaria lo mas eficiente y perfecto posibel pero tambe pa bay pa e siguiente nivel y a postula su mes pa presidente di e asociacion.
2009- 2017 Board di Comite Olimpico Aruba
For di aña 2009 – 2017 sra. Croes – Tromp forma parti den e board di C.O.A caminda a aporta en grandi pa cu nos atletanan olimpico.
Sra. Glenda a ricibi su reconocemento for di Prome Minister di Aruba sra. Evelyn Wever – Croes. Den nomber di Gobierno di Aruba, Minister Endy Croes ta felicita sra. Glenda cu e reconocemento Baluarte Deportivo 2021 danki pe dedicacion amor y aporte den deporte di Aruba.


c: text/html

text:
Hasiendo un transferensia, bo por marka e diferensia: Banco di Caribe ku sosten spesial na Betèsda
WILLEMSTAD: Resientemente Banco di Caribe a hasi un bishita na e fasilidat pa adultonan mayor, Betèsda. E kas di kuido den transkurso di añanan a konosé hopi kambio. Manera tur hende sa, Betèsda a tene su kolekta na luna di mart último, sinembargo Banco di Caribe ke enkurashá tur esnan ku no a logra kontribuí den luna di kolekta pa hasi esaki via di un transferensia bankario na kualke momento durante aña.
Banco di Caribe ta tuma su responsabilidat komo siudadano empresarial mashá na serio. No tur ora ta pa hasi donashon, sino tambe pa pone lus riba tópikonan importante i na su turno inspirá komunidat pa demostrá empatia pa esnan vulnerabel, manera nos grandinan. Den e kaso di Betèsda, ta pa yuda konsientisá komunidat riba e nesesidat ku e kas di kuido tin pa un kushina i un ‘overdekte’ nobo. Pa hasi esaki, Banco di Caribe a produsí un video pa Betèsda ku lo por mira próksimamente na televishon i riba retnan sosial di manera ku por inspirá komunidat pa hasi un aporte, meskos ku Banco di Caribe.
Betèsda ta muchu mas ku un kas di kuido:
Ku enfermeronan, paramédikonan i guiadónan di aktividat kapasitá i dediká, Betèsda ta enfoká na alsa kalidat di bida di su habitantenan. Bida ta sigui den Betèsda tambe! Sinembargo, awor mas ku nunka Betèsda mester di bo aporte. E kushina di Betèsda, un espasio kaminda ya pa 33 aña, diariamente e trahadónan ta ehersé nan trabou ku amor i dedikashon ta rekerí remodelashon, pa por sigui funshoná di forma optimal. Aparte di e kushina, e espasio ku ta destiná pa e habitantenan move, rekreá i sosialisá tambe mester di remodelashon. Lamentablemente awor aki e abitantenan no por rekreá, debí na e rayonan fuerte di solo i tambe áwaseru. Ta p’esei mester krea un espasio kubrí. Esaki lo garantisá mas seguridat, aktividat sosial i posibilidat pa e habitantenan mobilisá.
Aportá kaminda bo ta!
Banco di Caribe ta enkurashá komunidat pa marka e diferensia. Por hasi un transferensia pa Betèsda ku un donashon chikitu òf grandi na number di kuenta 15285001 di Banco di Caribe.

robotstxt: allowed

filter: keep


text:
ORANJESTAD, 27 september 2020
Segun resumen di awe por tuma nota cu 119 persona mas a recupera, tin 10 caso nobo di Covid-19 di residente (27% "positive rate") y 2 di no-residente, total di activonan a baha cu 107 persona y ta na 871 awe, total di testnan haci ta 195, testnan haci bou di residentenan na laboratorio di hospital ta 37 y total di caso di fayecimento relata na Covid-19 ta keda mescos, 25.
Hospital ta informa cu tin un total di 43 persona interna di cual 12 ta den cuido intensivo y 31 ta isola riba piso general.


text:
Capacidad y esfuerso pa supera su mes den campo aki ta haci cu tur dia e diseñador creador di su mesun marca Daniela Thielen ta crea pañanan unico unda recientemente el a registra pa un challenge na Mexico y di miles di participante el a gana e prome luga.
Den un entrevista special cu Bon Dia Aruba, Daniela Thielen di nacionalidad Venezolano naci na Coro y bibando na Aruba for di varios aña a conta cu el a cuminsa den esaki ora e tabata un hoben di 17 aña cosiendo badpak y awor e ta conoci como diseñador di shimisnan y pañanan di alta costura.
Tambe el a manifesta cu den e tempo ey e tabata studia Medicina y aunke esey tabata rekeri hopi esfuerso e tabata combina su pasion di cose pañanan y badpak cu su studio na universidad.
“Mi tabata un mucha ainda pero mi tabata soña na grandi unda mi prome coleccion segun loke mi ta corda tabata di blusanan y esun di dos tabata di lingerie” Thielen a bisa. Den su ciudad natal Coro a presenta diferente shows unda el a participa como por ehempel na The Models Project, Top Models Fashion Show, Medano Tv y Fashion Show di academia Marie Claire cu actualmente ta presentado den canal Televisa y Univision na Merca.
Recientemente, Thielen a gana un challenge denomina “Haute Couture for Peace” cual a wordo organisa pa e diseñador Ucraniano cu ta biba na Mexico di nomber Katerina Olek. Thielen a indica cu Olek ta su mas grandi inspiracion e cual a bin creando un serie di programanan y actividadnan na fabor di paz na mundo, principalmente na su pais cu tin mas di seis luna den guera cu Rusia.
E proyecto aki tabata consisti di crea un shimis di alta costura cu por a refleha e paz na mundo caminda Thielen a realisa un shimis cu tabatin diferente concepto den cada parti di dje. Thielen a participa den challenge aki hunto cu 3.330 participante rond di mundo unda cu el a gana e prome luga cu su creatividad, “aunke competi no tabata mi obhetivo principal mi a conta cu apoyo y votonan di hopi hende unda paz ta ekilibrio y stabilidad”, el a bisa.
Di e shimis cu el a crea, den cual tabatin e concepto di ‘puresa’ inspira den e flor Cala, el a sigura cu “mi a laga mi curason, mi ideanan, anochinan sin drumi, mi pensamentonan den cual cada parti di e shimis tin un motibo y a wordo crea specialmente pa bo, pa bo compronde cu nos por tin un mundo miho y cu nos por cuminsa cultiva paz den nos bidanan”, el a expresa.
Como diseñador el a haya pedido di su clientenan unda e no tin un modelo cla of un manera con pa cuminsa cose, e ta cuminsa y e ta caba cu su idea, “den esaki mi ta supera mi mes cu algun biaha mi ta kere cu a mi no por pero e realidad ta cu semper mi por”. E ta considera su mes como un persona responsabel cu ta entrega na tempo y cu ta cuestion di pone e balans entre loke e ta gusta haci y loke mester haci na e momento ey, “ta miho pa keda bon cu un cliente so cu keda mal cu tur”, el a sigura.
Cu 27 aña Thielen den su tempo liber ta gusta comparti cu su famia y cu su yiu muhe, tambe e ta dedica tempo den su studionan cu Katerina Olek di cual aworaki e ta bay cuminsa un otro opleiding.
Pa finalisa, Thielen a dedica palabranan na nos lectornan unda el a manifesta cu “mi ta kere firmemente cu nos soñonan por wordo cumpli, semper y cuando bo tin e boluntad di traha pa nan, sin give up pasobra e caminda por bira dificil, mi ta kere cu e tempo di Dios si ta yega pa nos cu a warda pe y nos a transforma nos mes den espera aki, igualmente mi ta kere cu e decisionnan cu nos ta tuma y den nos tin rond di nos ta depende nos futuro”, Thielen a declara.


text:
Ayera e compania Apple a lansa e sistema di celular nobo, IOS 15 pa tur cu tin un iPhone. Cu IOS 15 e usuarionan di Apple lo disfruta di un sistema mucho mas moderno y atractivo. For di e aplicacionnan manera Notes, Maps, Settings, iMessage, Safari y mucho mas por nota cambionan. Pa cu Facetime, ta un di e cambionan mas grandi, caminda cu awo, ora bo ta den un yamada cu un otro persona, bo por share screen, pues e otro persona por mira hunto cu bo locual abo ta mirando na es momento pero riba un distancia.
E sistema di audio pa cu Facetime a cambia completo. Bo pantaya na momento di ricibi notificacion tambe a conoce un cambio. Awo Apple a introduci un asina yama, Live Text. E aplicacion Maps, awo casi bo por sinti bo manera cu bo ta den e pantaya, mirando cu awo a introduci e modo di 3D, cu esaki ta esaki ta haci bo experencia ora di core auto mucho mas atractivo. Asina por sigui menciona mas di e cambionan pa cu IOS 15. Apple ta invita un y tur pa descarga esaki y cuminsa disfruta di dje mirando cu e ta completamente gratis.
Recientemente caba, Apple a anuncia varios di nan producto nobo riba mercado. Durante un congreso recien, e CEO di Apple, Tim Cook hunto cu su coleganan a anuncia cantidad di sorpresa. E telefon celular mas popular na mundo, iPhone, awo pronto lo tin un version mas nobo di dje. iPhone 13 y iPhone 13 Pro pronto lo ta disponibel pa tur cu kier cumpre. A lansa algun modelo nobo di iPad y tambe iWatch 7 durante e evento di Apple. Segun informacion no oficial, ta bisa cu, por spera cu prome cu aña cera, Apple lo revela e version mas nobo di MacBook Air y tambe MacBook Pro.


text:
Meta di e curso ta pa yuda bo con pa maneha bo negoshi of negoshi pa otro persona den un forma mas eficiente y manera mester ta.
E curso ta consisti di e siguiente topiconan y docentenan:
- Creating a Culture of Innovation: presenta door di Sr. Edward Erasmus, MA;
- Small Business Tax: presenta door di Sra. Cindy Clarke, LL.C;
- Developing Brand Awareness for Customer Satisfaction: presenta door di Sr. Neville Thodé, BSc;
- Leadership and Management: presenta door di Sr. Dave Martinus, Certified Business Coach.
Empresario Prepara lo cuminsa dia 5 di september 2022 y ta consisti di 19 les (dos biaha pa siman, riba dialuna y diaranson). E curso lo termina 14 november 2022. Horario ta 7.00 pm pa 9.15 pm y pa e lesnan lo tin un schedule cu lo mester tene cuenta cune. Ta bay duna e curso riba e plataforma di ‘Microsoft Teams’.
Curso “Empresario Prepara II” ta costa Afl. 285,-. Mester completa tur e fasenan y examen pa por logra un certificado di logro na final.
Criteria pa atende curso “Empresario Prepara II”:
- Ta preferibel pa tin nivel di MAVO of equivalente. Diploma no ta necesario.
- Mester tin conocemento di computer y di e plataforma Microsoft Teams.
- Conocemento basico di papiamento, hulandes y ingles ta necesario.
Pa mas informacion y inscripcion por yama oficina di IDEA na 521-2439/521-2400 of por manda un email na L.croes@deaci.aw.
Tambe por like IDEA su Facebook pagina: Idea-Aruba.


text:
Stof di Sahara y su efecto riba bo salud
ORANJESTAD, Aruba – 22 di juni 2019: Departamento Meteorologico di Aruba recientemente a saca un comunicado riba e fenomeno di naturalesa referi como “Sahara Dust” y con esaki lo afecta nos atmosfera. E fenomeno aki no ta nada nobo, eta sosode na mas cu un ocasion pa aña na momento cu e stof di Sahara ta wordo transporta a traves di aire pa nos region. Segun servicio metreologico di Aruba e temporada aki e cantidad di stof den nos atmosfera ta hopi mas cu normal cu ta ocasiona cu e kehonan por ta mas severo.
Cu yegada di e stof aki, nos por experencia aumento den kehonan relaciona cu malesanan respiratorio. Esaki debi cu e aire ta consisti di hopi mas stof cu nos ta custumbra cune. Esnan cu ta sufri di malesanan respiratorio manera bronkitis, alergia of sinus por presencia aumento den nan sintomanan manera dificultad pa hala rosea, presion den pecho, hopi tosamento, grawatamento di cuero y wowo. Stof di Sahara ta ocasiona tambe cu tempo ta bira mas calor pa cual motibo ta recomenda pa bebe mas likido durante dia pa tene e curpa hidrata.
Como Departamento di Salud Publico nos ta conseha tur persona cu ta sufri di un of otro malesa respiratorio pa percura pa tin nan medicamentonan na nan alcanse na tur momento y tuma esakinan manera dokter ta prescribi. Haci superficienan limpi mas frecuentemente como cu stof ta drenta cas, camber y oficina apesar cu esaki por ta sera. Evita di haci actividad fisico den aire liber den e dianan benidero y si tuma nota cu e sitomanan ta empeora, tuma contacto cu bo dokter di cas pa un consulta.


text:
Pa un mucha por crece sano, e mester sinta menos y hunga mas
ORANJESTAD: Muchanan bou 5 aña mester pasa menos tempo sinta mirando un pantaya of faha den un stoel of stroller. Pa un mucha por crece sano ta nesesario pa e drumi bon 8 ora of mas y pasa suficiente tempo hungando activamente. Esaki segun e instruccionnan nobo publica door di ‘World Health Organization’ (WHO). Un comision di profesionalnan di WHO a desaroya recientemente instruccionnan nobo riba actividadnan fisico y comportacion activo pa muchanan bou di 5 aña. Esaki despues cu nan a evalua e efectonan di mal drumimento y e tempo cu muchanan chikito ta pasa no activo sea sinta mirando pantaya of faha den un stoel of stroller. Y tambe despues di a revisa evidencia rond di e beneficionan cu aumento di actividad tin serca mucha. Baby menos di 1 aña mester: Ta fisicamente activo varios bes pa dia den diferente forma, particularmente door di weganan interactivo riba vloer. Pa esunnan cu ainda no por move bon, ta sugeri un minimo di 30 minuut pa dia den un posicion boca abou, ora e ta lanta. Ta recomenda pa no faha baby pa mas cu 1 ora den ‘stroller’, ‘highchair’, ‘carseat’ of ‘bouncer’. ‘Screen-time’ den forma di television, tablet of cualkier artefacto electronico no ta recomendabel. Ora cu ta momento pa relaha ta wordo conseha pa lesa un buki, conta storia y canta cu e baby. Entre 0 pa 3 luna un baby tin pa drumi entre 14 pa 17 ora pa dia y un baby entre 4 pa 11 luna mester drumi entre 12 pa 16 ora. E interaccion entre actividad fisico, tempo pa relaha y drumimento adecua y su impacto riba e salud fisico, mental y bienestar a wordo reconoci pa e “Comision pa pone un fin na obesidad infantil”. Door di aplica e recomendacionnan duna, durante e prome 5 añanan di bida di un mucha lo contribui na e desaroyo motorico, cognitivo y na salud di e muchanan pa bida largo.


text:
E miho sonjonan ta esunnan cu bo ta sonja lanta!
Bo tabata sa?
Bo sa cu nan ta bisa cu e miho sonjonan ta esunnan cu bo ta sonja lanta, cu bo wowo habri.
Sera bo wowonan un rato asina y bay bek den e tempo cu bo tabata un mucha.
Pensa riba lo siguiente: ‘Kico bo kier a bira dia bo bira grandi?’
Bo a logra esaki? Pakico si of pakico no?
Awo habri bo wowonan y pensa pa bo mes, si ainda bo tin e mesun sonjo of deseo.
Kico bo lo kier hasi pa logra loke bo a sonja di dje y podise te hasta un tiki mas!
Scirbi nan pa bo mes den un schrift of notebook.
Repasa nan tur dia. Ki stap bo kier of por tuma awe?
Hasi’e sin miedo!
Y majan atrobe hasi e mesun ehercicio.
Y otro majan.
Y tur dia cu ta sigi.
E miho sonjonan ta esunnan cu bo ta sonja lanta!
Bo tabata sa?
Ban hunto hasi nos sonjonan pa nos bida realidad.
Tambe pa nos comunidad.
Y pa nos mundo!
Exito!
Bo mag comparti bo experencia cu e lesadornan di Comprondiendo Bida riba e pagina di Facebook.
Mi ta imagina mi mes cu si Cristo Hesus para awe den e haltura di mas halto, e ta wak tur e Bondad y tur e Retonan den un mundo confundi…
E soledad di Cristo Hesus den e mundo actual.
Buscando un potret di Cristo Hesus, esun aki a capta mi atencion y curason. Mi ta wak den e wowonan, e mirada cu ta wak leu aya y toch asina cerca di su mes, paden. Mi ta wak e mannan crusa y ta purba pensa cu e mente di Cristo…
Kico Cristo Hesus a pensa ora e tabata su so. Den hoffi di olijfi y e ciudad na su pia. Su so su so cu su Tata Celestial. Sabiendo kico ta E caminda, E dolor, cu como yiu di hende, E lo pasa aden.
Mi ta imagina mi si Cristo Hesus lo ta sinta riba e mesun baranca ey awe y ta wak bek riba e mundo. Mi ta kere cu E, como un Bon Wardador lo ta hopi impreshona cu e cantidad di bunita cosnan cu ta sosode den mundo… e hendenan di Bon Boluntad cu den tur adversidad y dificultad ta keda duna Bida na e Lus di Speransa pa un dia logra un mundo cu pas y hermandad.
Mi ta imagina mi mes cu si Cristo Hesus para den e haltura di mas halto, e ta wak tambe tur e gueranan, e destruccionnan, e bidanan inocente cu ta caba pa via di conflictonan den cua nan no tin arte ni parti. E ta wak e soledad di e hende den un mundo confundi. E ta wak e excesonan, e inhusticianan y e abusonan.
Mi ta imagina mi cu e ta pensa ‘Mi rumannan stima, mi lo kier pidi boso pa den e Dianan Santo aki, traha un tiki tempo, para keto un rato, sera bo wowo, bay paden y sinta un rato banda di mi riba e baranca den e hoffi di olijfi. Crusa bo mannan, sera bo wowonan, bay paden y hasi contacto cu bo curason y scucha mi curason. E ta pidi bo, pa nos hunto rescata e Birtudnan di Bida, aplica nan den bo bida di tur dia. Laga nan ta bo guia. Ban re-establese e Paraiso cu un dia mi Tata a brinda boso. Den nomber di tur e criaturanan cu ta cana rond, buscando nan felicidad den un mundo, bastante confundi….’
Tin un cantica ta tocando na radio ‘It’s so easy to fall in love’. Berdad, cay namora ta facil, keda den amor ta poco of hopi mas dificil.
Amor pasahero bo por haj’e den cada skina di bida. Of algo cu tin aroma di amor.
Amor berdadero ta loke ta nace di paden.
Ki bunita ta ora nos por sinja nos muchanan mira amor den cada skina di bida. Bolter cada piedra y wak bida ta biba bou nan. Wak e curason cu bo por haja te hasta den e piedra mes, den e berdura, den e noot, den e batata. Mensahenan silencioso cu ta pidi nos pa nos atencion? Pa ta mas cuidadoso cu e forma cu nos ta biba. Pa ta mas conciente kico nos ta tira den naturalesa. Pa ta mas conciente di e palabranan cu nos ta saca di nos boca, di nos mente.
Di parti di Comprondiendo Bida nos lo desea pa Dia di San Valentino bira un dia di refleho cu duna amor ta algo cu nos por hasi tur dia.
Lag’e cuminsa cu e sonrisa y ‘bon dia’ cu bo ta regala na tur hende.
Nos no por cambia otro hende
Pero nos por ta un ehempel y inspiracion pa nan si.
Y poco poco sin cu nos mes ta ripara
E mundo ta cambiando
Cu e angelnan di nos bon Dios carga Mitch Henriquez riba nan halanan y companje riba su biahe den Reino Celestial.
Cu husticia prevalece.
Y cu Mitch su nomber keda recorda nos cu cada accion di amor cu nos hasi cada dia
ta planta un simia chikito den mundo
pa logra un mundo cu mas pas y harmonia, comprenshon y tolerancia.
Nos no por cambia otro hende
Pero nos por ta un ehempel y inspiracion pa nan si.
Y poco poco sin cu nos mes ta ripara
E mundo ta cambiando
Nos herencia cultural ta hasi nos conciente di nos cultura y nos historia. Pesey ta importante pa nos cuida y preserva nan.
~ Rio Grande, den ora di dolor nos ta realisa hopi cosnan di balor.
Bibando den un comunidad den movecion continuo, nos tin di acepta cu e unico cos sigur den bida ta cambio. Completamente berdad! Pero, nos por acepta tambe cu nos historia a hasi nos loke nos ta awe. Tin cosnan cu ta caracterisa un pueblo. Cosnan cu ta hasi un pueblo sinti orgujoso di nan mes y nan ancestronan.
Awo nos sa cu un di e cosnan aki ta e edificio di Rio Grande na Noord. Ora a haja sa cu a basha e edificio di Rio Grande abou sentimentonan emocional a domina riba nos isla. Sentimentonan di rabia, tristesa,cuestionamente, di no por kere.
Nos a haja sa tambe cu eigenlijk no tin un ley cu por evita cu edificionan historico por bay perdi na un forma cruel asina. E boet di 1000 florin cu ta duna pa destrui edificionan historico lo no stroba niun inversionista cu hopi placa pa no basha un edificio abou.
Tin reglanan estricto pa protega naturalesa den Parke Arikok. Dicon no tin reglanan mes estricto pa protega nos herencia cultural? Pa paisnan riba e lista di herencia cultural mundial esaki ta un honor y un punto strategico den mercadeo di nan pais como destinacion turistico. Herencia cultural ta e palabra cu ta describi e monumentonan historico, objetonan arceologico, archivonan y documentonan di un pais y su ciudad y paisahenan. Den hopi pais esaki ta regla pa ley y supervisa pa profesionalnan den e materia. Nos herencia cultural ta hasi nos conciente di nos cultura y nos historia. Pesey ta importante pa nos cuida y preserva nan.
Si ta berdad cu gobierno, e instancianan concerni y e donjo nobo tabatin asina hopi aprecio y balor pa e edificio di Rio Grande, anto nos por puntra nos mes si no tabatin un otro manera pa a jega na un solucion unda tur partido involvi por a haja nan mes?
Por a comunica miho?
Instancianan concerni por a duna mas prioridad na e caso aki?
Bibando den un comunidad unda mas y mas nos ta perdiendo nos identidad como Aruba y Arubiano, lo jega un dia unda di berdad nos ta bisa “A jega ora pa proteha loke ta di nos y di nos ancestronan?”
Nos lo no haja Rio Grande nunca mas bek manera e tabata cu su material di construccion, su historia, su energia, recuerdo y memorianan. Pero podise, djis podise nos por sinja un les di e sabor amargo aki?
‘Nos no a hereda e Mundo aki di nos ancestronan. Nos a fi’e di nos Jiunan.’ ~ Proverbio Indjan
Nos por mira nan wowonan chikito spanta ora nos mira noticia di guera, na television y den corant. Y wak bon, hopi biaha un mucha lo busca su peluche pa bay cu n’e. Ora e ta bay drumi, sali, biaha y si, te hasta ora e ta huy di guera of di violencia. ‘Stranjo, no?’, un adulto lo pensa. No, pasobra te hasta den un mundo marca pa violencia, muchanan semper lo sigi hunga tur caminda.
Den e drama di e avion di Malaysia Airlines e potretnan cu mas a toca e curason di hende ta esunnan di e buki di un mucha cu tabata abordo, e peluchonan y pa no lubida e potret di e soldad cu e macaco.
No ta stranjo, pasobra maske nos no ta realisa, majoria sentimento di dolor y alegria den nos bida tin nan rais den nos anjanan di mucha chikito. E potret di e mucha y su pelucho un caminda den nos memoria ta hiba nos bek na e mucha den nos mes y un mundo inocente cu casi ya no ta existi.
Y esaki podise a bira pio cu e popularidad di e social media y e libertad di expreshon cu facilmente por transforma den libertinaje di expreshonnan emocional. Ora mi wak riba Facebook, mi ta haja e impreshon cu tin hopi hende a bira experto den tur materia. Ta parse cu hende ta competi pa ken tin rason of E berdad, lubidando cu E Berdad ta haja un cara diferente den cada opinion personal. Ora mi sinti cu hende ta competi pa ken ta haja mas atencion, esaki ta pone mi bira keto di paden, pasobra mi no kier ta den e ratrace ey. Mi ta sinti cu cambio den e forma cu nos ta wak bida lo bin solamente ora nos por jega na e puresa den nos curason. Anto aki e criaturanan chikito den mundo y cu nos tambe un dia tabata, ta hunga un rol atrobe. Solamente mirando bida for di e wowonan di un mucha, nos por bay bek na e estado di conciencia cu ta puro y no por ser cumpra ni corumpi. Y te na e momento aki, nos ta cla y prepara pa hasi nos trabou como adulto.
Mi stima bida y mi lo kier laga un mundo pa mi yiunan y mi nietonan atras cu ta miho cu loke mi a haja. Y mi sa cu den curason di cada ser humano tin e deseo di ta felis y hasi otro felis. Lastima cu materialismo y hamber pa poder a cambia hopi hende nan prioridadnan.
Ami semper lo kier mantene mi vishon di nos mundo como un Shangri La of Utopia, pasobra por. E ta rekeri conciencia y e lidernan adecuado cu no tin prijs riba nan cabes. Pa mi e ta bay pa hende por biba den respet pa otro y pa tin lugar pa cada hende. Y e simbolo ta e mucha cu ta e guardian di nos consenshi.
No pensa si mi ta tira e cup di plastic ey den lama no ta hasi nada, ta un so e ta. Imagina bo cuanto hende ta pensa mescos cu bo!
E futuro den bo man!
Tur dia mester ta ‘Dia di Mama Tera’, pasobra ta un planeta so nos tin te awo. Ora mi dal un niester duro na Aruba e por afecta e halanan di barbuleta cu ta saliendo di su cocoon? Ken sa con entreconecta bo ta cu net e barbuleta ey!
Importante den e reto pa laga un mundo atras unda nos yiunan y nan yiunan por tin un bon calidad di bida ta den nos man. Loke bo ta hasi of laga di hasi ta afecta bida den tur forma, grandi of chikito. No pensa si mi ta tira e cup di plastic ey den lama no ta hasi nada, ta un so e ta. Imagina bo cuanto hende ta pensa mescos cu bo!
Awe 2 link riba e website fabuloso cu asina tanto projecto creativo, www.pinterest.com
Gosa trahando den tera awe cu bo yiunan, susha bo man y sinti e tera, lab’e bek y traha cos leuk cu bo famia. Felis dia di…TERA!
Tur momento den bida ta un momento di escogencia. Mi ta corda cu na un momento cu mi mester a tuma un decision determinante, un amigo a bisa mi algo cu semper a keda graba den mi mente.
Esta: ‘Corda cu tur loke un otro hende hasi bo, ta abo mes ta permiti pa sosode’. Pasobra como un ser humano bo tin e libertad pa scoge con pa reaciona riba cualkier asunto. Si un hende bisa bo un palabra pisa bo por scoge pa rabia of pa keda den bo propio balor sin sinti ningun ofensa. Y aki a cuminsa un proceso largo pa los mi mes di situacionnan indesea den mi bida.
Esaki ta momentonan cu nos tur ta haja nos mes aden den bida. Y nos tin cu scoge. Hopi biaha nos ta scoge sin pensa profundo riba e cosnan di balor di berdad. Kico e consecuencia di loke mi ta scoge ta pa mi mes, pa mi famia y mi pais? Kico e consecuancia lo ta aki 5, 10 of 20 anja? Bay paden un rato y reflecciona riba kico ta bo norma y balornan. Y laga esakinan ta e guia den loke bo ta scoge cada momento.
Bo por cambia bo mes dor di ta mas critico y observativo cu bo mes. Tambe pa decisionnan cu ta regarda bo famia y henter un comunidad. Gran parti di Mundo ta den un crisis di norma y balornan. Tin ora mi ta puntra mi mes si nos tin un les di sinja di e situacion aki.
Nos cada un por cuminsa hasi e diferencia….AWOR… ora nos scoge pa cosnan cu ta cuadra cu nos norma y balornan di mas halto den bida…
Djis pa awe, hasi un accion di amor y caridad. Pa un hende, pa naturalesa, pa e mundo, pa Dios…
Awe ta dia di Pentecoste pa Cristiannan. E dia cu ta recorda cu un dia hopi anja pasa Spiritu Santo a baha cerca mama Maria y e apostelnan. Esaki tabata e promesa cu Hesus a hasi na nan cu e lo no laga nan nan so despues cu e bolbe cerca su tata den shelo. E rol di Spiritu Santo ta uno pa inspira y juda hende duna contenido na e palabra di Dios cu nan ta kere aden. Ami a interpreta esaki como: ‘Awe ta dia di pone palabra den accion’.
Hopi biaha hende ta resa pa judansa, lubidando asina nan propio forsa y boluntad propio cu Dios a duna nan pa ‘hasi nan mes’. Ta berdad cu hasi no ta facil. Nos ta asina programa dor di e mundo cu ta rondona nos. Tin hende tin miedo di loke otro hende ta pensa di nan. Otronan ta asina complacente den nan personalidad cu nan ta biba pa complace otro y no nan mes.
Di otro banda tin hopi forsa, sabiduria y crecemento den tuma bo propio decishon. Den sali pa loke bo ta kere aden. Esaki ta un caminda cu ta exigi refleccion y refocus continuo. No e caminda di mas facil. Mi no tin e contesta pa mi mes tampoco si e ta esun mas satisfactorio pa nos crecemento interno.
Awe ta un dia cu mi ta pensa hopi riba kico mi kier. Mi ta scroll riba mi pagina di Facebook y mi ta puntra mi mes si esey ta e caminda unda mi kier ta.
Mi silencio ta guia mi na un caminda. Mi no sa unda. Mi ta bisa Spiritu Santo danki pa su inspiracion pa mi jega na e lugar cu ta hasi mi curpa, alma y espiritu felis.
Djis pa awe, hasi un accion di amor y caridad. Pa un hende, pa naturalesa, pa e mundo, pa Dios…
Hopi trustu, kruel, lamentabel i bergonsoso e horibel asesinato di Sr. Helmin Wiels. Ta duna miedu, miedu di nos mes hendenan. Nos komunidat ta manera kos ku a bira siegu. Siegu i ignorante. Siegu pa òrden, siegu pa komprenshon i siegu pa positivismo. Hasta siegu pa e amor ku nos tin ku praktiká pa traha riba e futuro pa nos yunan, pa nos mes, i pa nos pais.
Ta asesina sr. Helmin Wiels cruelmente mientras e ta bay cumpra un soppi. Hopi hende ta den shock. Cosnan cu nos no ta spera mas den nos mundo civilisa. Y toch, nos mundo ta jen di violencia. Nos mundo ta jen di bondad tambe. Unda pa busca e solucion?
Hopi trustu, kruel, lamentabel i bergonsoso e horibel asesinato di Sr. Helmin Wiels. Ta duna miedu, miedu di nos mes hendenan.
Nos komunidat ta manera kos ku a bira siegu. Siegu i ignorante. Siegu pa òrden, siegu pa komprenshon i siegu pa positivismo. Hasta siegu pa e amor ku nos tin ku praktiká pa traha riba e futuro pa nos yunan, pa nos mes, i pa nos pais.
E loke ku nos ta eksperensiando ta un futuro sin amor. Un futuro ku lo yega i desaroyá ku odio-propio.(en bes di amor-propio i amor pa nos pais)
Un emoshon di odio asina lo kaba ku bo, kimabo manera un pida karbon kayente. Ademas e emoshon aki lo lo no destruí bo so, e lo destruí bo komunidat kompleto.
Odio ta kousando hopi problema den mundu, i riba nos pida baranka Korsou tambe, pero te ainda mi no a ripará ku odio a resolvé niun di nos problemanan na drechi.
Tin biaha nos ta kere ku odio ta e arma pa ataká otronan. Pero odio ta un kuchú di dos banda, i e malu ku nos hasi na otro, nos ta hasi’e na nos mes , i sin duda na nos komunidat.
A yega ora pa nos para ketu i reflekshoná riba kon nos tin ku bai traha riba nos komunidat.
Mi komunidat ta mi famiya, e komunidat di e maestro(a)nan òf esnan den enseñansa ta nan alumnonan, e komunidat di esnan enkargá den deporte ta nan atletanan, komo doño òf lider di un empresa bo komunidat ta bo empleadonan. Siña nan i dunanan e ehèmpel kon pa ta un dushi hende, siña nan balor i normanan. I abo komo lider siña bo mes e kosnan aki promé.
Ban kuminsa awor i no laga pa aki un par di aña nos tin ku bisa KU NOS TABATA dushi hende.
Mi ta spera ku e siman aki nos por reflekshoná riba bondat i AMOR i ku lo reina pas duradero na Korsou.
Danki Robert pa permiti nos usa bo refleccion. Ohala cu hopi hende les’e y comparti’e bou nan amigonan. Y mas cu tur cos bib’e y bir’e! ~ Comprondiendo Bida


text:
Turismo
Pa loke ta trata “Turismo” pa aña 2020 lo enfoca riba diversificacion. Diversificacion di nos Mercado turistico ta primordial pa aña 2020, unda e atencionlo ta riba turistanan di Merca pa enfoka riba otro estadonan di Merca y mas aun riba pais nan manera Reino Britanico, Peru, Brazil y Argentina. Ministerio Di Turismo conhuntamente cu ATA a crea un plan pa atrae mas bishitantenan afluente na nos Isla cual ta crea un entrada anual di >USD150K pa pais Aruba garantisando mas entrada pa nos economia.
E mehoracion den Calidad di e “producto turistico di Aruba” lo keda un punto importante den maneho di Ministerio di Turismo. Den cuadro di e mehoracion di e “producto turistico di Aruba” lo drecha tur e areanan di beachnan mas bishita y lo percura pa esaki ta mas atractivo y bunita pa nos bishitantenan, alabes brindando facilidadnan pa por haci e beachnan mas accesibel. Lo continua cu e exitoso Island Festival den 2020 y tambe lo keda sostene e Famoso “Aruba Beach Tennis Open”. Lo introduci proyectonan manera “Food Truck Festival” cu Celebrity Chefs y invitadonan special. Tur esaki lo wordo presenta den un all new “tourism-based tv-show” transmiti den tur plataforma di media rond mundo. Por medio di e maneho menciona Ministerio di Turismo, Salubridad Publico y Deporte ta amplia e producto turistico Aruba, cu diferente proyectonan creativo pa asina ta mas atractivo pa diferente “niche” di bishitiantenan
- E mehoracion den Calidad di e “producto turistico di Aruba” ta I lo keda un punto importante den maneho di Ministerio di Turismo, Salubridad Publico y Deporte pa aña 2020.
- Diversificacion di nos Mercado turistico ta primordial pa aña 2020, unda e focus lo ta riba turistanan di Merca y mas aun riba pais nan manera Reino Britanico, Peru, Brazil y Argentina.
- Tambe den nos Mercado di turismo mas grandi cu ta Merca, lo pone mas enfoke riba estado nan mane Denver, Colorado y otro area nan cerca di e rivier nan grandi na Merca.
- Asina ey Ministerio di Turismo, Salubridad Publico y Deporte lo reduci e riesgo financiero di keda mercadia den mes un areanan y paisnan.
- Den cuadro di deversificacion Ministerio di Turismo, Salubridad Publico y Deporte hunto cu ATA y partnernan Internacional di consultancy a crea un plan pa atrae mas bishitante nan afluente na nos Isla.
- E bishitante afluentenan aki ta crea un entrada anual di >USD150K pa pais Aruba y sigur kier amplia esaki mucho mas y asina garantisa mas entrada pa nos economia.
- Hunto cu e mehoracion di nos “producto turismo” lo drecha I upgrade tur e area nan di beach nan mas bishita na Aruba cu ta entre otro Baby Beach, Savaneta, Lagoen y Bushiri, pa asina hasie mas atractivo y bunita pa nos bishitantenan y alabes brinda facilidadnan pa por hasi e beach nan mas accesibel.
- Un proyecto cu sigur ta aporta na e crecemento I deversificacion ta e prome den su estilo cu ta un “professional mountan-bike course” na e parti di costa-panort di Aruba.
- E proyecto aki lo stimula un creacion di un Mercado turistico nobo di “extreme-sports” na Aruba cu lo habri hopi oportunidad pa mas crecemento economico.
- Asina Ministerio di Turismo, Salubridad I Turismo ta amplea e “producto turistico Aruba”, cu diferente proyecto nan creativo pa asina por ta mas actractivo pa diferente “niche” di bishitiantenan.
- Tur esaki lo wordo presenta den un all new “tourism-based tv-show” transmiti den tur plataforma di media rond mundo.
- Ministerio di Turismo, Salubridad Publico y Deporte sigur lo keda sostene e Famoso “Aruba Beach Tennis Open” cu ta y un exito cu nos turistanan y sigur por amplea e “niche” aki di deporte turistico pa Aruba aun mas.
- Aña 2020 lo sigui cu e exitotoso “Island Festival” cu un bunita show cultural, musica y cuminda local, un evento yena cu color y alegria.
- Lo introduci un Internacional “Food Truck Festival” cu Celebrity Chefs y invitado nan special, unda tur hende por disfruta y pasa un rato agradabel cu hopi entretenimiento.
- Asina aki e aña 2020 lo ta yena cu color, energia y alegria.
-
- Aruba Ports Authoroty N.V. (APA NV) lo bai ta na cabes di un projecto integral di deseño urbano pa Oranjestad yama “Port City Oranjestad” cu ta keda den e tereno di APA NV .
- E fase di ehecucion ta proyecta pa aña 2020.
- Cu e plan aki y invercionnan hasi di parti Ministerio di Turismo, Salubridad Publico Y Deporte lo duna un impulso economico adicional na Aruba.
- Tur esaki ta unicamente posibel ora invercionistanan Internacional y local tin confiansa den nos pais y su gobierno.
- Den e “masterplan” aki ta inclui 2 Boutique Hotels, algun “condominium complex” y un “conference center” cu tur facilidad y instalacionnan necesario.
- Nos centro di cuidad lo haña un upgrade pa asina sigui mehora nos pais y hasie atractivo pa nos bishitantenan.
- Lo sigui concentra pa atrae mas turista afluente y lo brindanan un waf chikito (jachthaven) na playa pa asina nos bishitante nan cu tin yate por fasilmente mara esaki nan eynan y por gosa di servicio amabel di nos hende nan riba nos dushie Isla y forma parti di ingreso economico pa comercio.
- Hunto cu e upgrade di nos centro di cuidad ta e renovacion di e “cruise terminal”.
- Esaki lo conose un modernisacion pa asina garantisa cu e “cruise” experience lo ta uno “top of the line!”.
-
- Na aña 2019 a cuminsa cu e projecto “Gateway 2030” di Aruba Airport Autoroty NV (AAA NV).
- E projecto importante aki ta encarga di expande e capasidad di nos Aeropuerto actual cu tin un rol di sumo importancia pa economia di no pais.
- Paralelo na “gateway 2030”, Ministerio di Turismo, Salubridad Publico y Deporte hunto cu Aruba Tourism Autority y AAA NV pa medio di “Airlift Committee” ta trahando duro pa logra extra vuelonan pa Aruba di otro destinacionnan y pais nan rond mundo.
- Sigur nos por mira un progreso pa aña 2020 den turismo y un “boost” economico.


text:
PIN: “Tur gremio huntu den un pakto pa kresementu” Medida i yobida di aanslag só, ta un kaya sin salida.
Título
PIN: “Tur gremio huntu den un pakto pa kresementu”
Medida i yobida di aanslag só, ta un kaya sin salida.
Willemstad — Den su relato 2020 SER a konstatá un inkapasidat kolektivo, un falta di dinamismo, un falta di urgensha pa elemina e bareranan ku ta stanka nos desaroyo. Partido PIN tin miedu ku si mester bai tras dje estilo ‘trankilo-mano’ ku gobièrnu Pisas a atendé ku su promé shen-ti piku dianan, SER lo tin ku pasa e gobièrnu aktual e mes tristu sentensia.
Pa evita esei, komo partido responsabel, PIN ta urgi sr. Pisas pa e sea mes ambisioso ku Franklin Roosevelt tabata den su promé 100 dianan komo presidente Merikano den pleno krísis di añanan ‘30. Sin pèrdè bista p’e aspektonan sosial, segun Partido PIN, e ambishon aki mester konsentrá riba ekspanshon ekonómiko i mas produkshon, paso medida i yobida di aanslag só, ta un hanchi sin salida. Den un kumbre nashonal por yega na palabrashon konkreto pa Kòrsou kuminsa krese atrobe.
Pakto
Tumando vários medida riba e lombanan mas hanchu den salubridat apesar di tur atake, Partido PIN a demonstra di ta konsiente dje nesesidat di medida. Sinembargo no por alimenta komunidat ku mal notisia so. Pesei komo organisashon ku ta kere den e yu di tera dotá, PIN no ta kansa di ripití ku awor si ta ora pa aselerá realisashon di sektornan ekonómiko nobo i regenerashon di esnan ya eksistente. Agrikultura moderno ta un. Kanabis medisinal ta dos. Asina tambe tin turismo di wellness, e-gaming i RDK su trayekto ‘Horizonte Nobo’ pa menshoná algun.
Sinembargo PIN ta sigur ku tin otronan ku tambe tin plannan konkreto, realístiko i benefisioso pa nos ekonomia. Pesei PIN, kompletamente segun e aspekto komunitario di su ideologia humanista-kristian, ta pidi e ekipo ministerial den fòrti pa tuma inisiativa pa yama un kumbre nashonal entre tur gremio di relevansia sosial-ekonómiko. Pa PIN un inisiativa asina ta muestra di madures, konsiderando e magnitut di nos problemanan interno i den reino.
Si adelantá establese puntonan di salida i metanan kla, un kumbre asina no ta pa diskutí asuntunan di tur dia, no ta pa haña rason, no ta pa satisfasé ego, pero lo ta si un plataforma pa tuma desishon riba akshon ekonómiko inmediato i riba hustamente e bareranan ku SER ta menshoná den su relato.
Metanan
Segun Partido PIN un kumbre nashonal mester atendé primeramente ku kon ta aktivá e faktornan di produkshon ekonómiko. Den kuadro di esei e kumbre mester kontesta preguntanan manera: 1) a kambio di kiko por stimulá mas hende pa traha sin krea konflikto laboral innesesario? 2) Kua dil mester sera pa konvensé mas doño di kapital pa usa mas di nan fondonan pa invershon di riesgo? 3) Kua kriteria mester aplika pa pone nos rikesanan natural manera tereno, solo i bientu na mas uso produktivo?
Tambe lo ta imperativo pa un kumbre asina disidí riba aselerá digitalisashon transparente di prosesonan formal den e aparato publiko, kuminsando n’e vários trayektonan di pèrmit.
Den aspekto di transformashon sosial, Partido Inovashon Nashonal ta kere ku awor si otronan tambe mester mira ku ya ta ora pa bandoná e modelo di business-as-usual. Si den krisis tur hende keda pará riba nan punto, e lus na horizonte lo no sende nunka. Tur parti di nos komunidat mester aportá segun su forsa. Esnan ku e salarionan mas haltu, doñonan di edifisio, esnan ku derecho di hipotek, sindikatonan, tur meste ta dispuesto pa pèrde awe, pa gana mañan. Anto den e kumbre mester hasi palabrashon kon ta kompensá e dolor, repartí riba vários aña.
Lo ta importante tambe pa un kumbre asina palabrá kon por apliká un lei di apoderashon aunke ta parsial, pa asina por aselerá tomo di desishon. E último punto aki ta pone lus riba e kondishon kardinal pa éksito di un kumbre asina: parlamento mester keda enbolbí den forma di debate i ratifikashon final.
Siguientemente
Konsiderando e diferente gremionan i organisashonnan sosial-ekonómiko ku a aserka Partido PIN últimamente, nos ta kere ku tin sufisiente boluntat pa papia i sera dil. Awor ta na gobièrnu Pisas pa pone e kabesnan den nos komunidat huntu pa yega na e desishonnan krusial ku nos sa ku nos pais mester. Ku forsa di boluntat un kumbre asina ta alkansabel prome ku e 2021 sera.


text:
$ 5.00
Esaki ta e di 5e edishon di ‘Ko’i Lesa’. Pa e edishon aki mi a tene un entrevista hopi habrí ku un dama ku a konta mi su historia. E dama aki ta konta ku luho i detaye konbin el a bira un ‘sex-addict’ ku atraves di aña a tene relashon ku mas ku 100 hòmber. E historia aki 100% real, i lo bo por keda di shòk pa kosnan ku ta pasa ku hende den e bida aki!
Por uza ‘online banking’ ku e bankonan MCB i Banco di Caribe òf uzando bo IBAN.
Tambe bo por pidi pa mi manda un Tikkie pa bo, si bo skohe e opshon di Dirèkt Bank Transfer, (Tikkie ta solamente pa personan ku tin un banko di Hulanda). Lo bo risibí e fail na momentu ku e transakshon keda risibí i e pedido keda kompletá. Alternativamente bo por paga ku PayPal i risibí bo fail mesora via e-mail.
E edishon aki tin total 49 página!
Description
E edishon aki ta kontené un entrevista ku no ta un entrevista komun. E ta mas bien un kòmbersashon spontáneo ku mi tabata tin ku un persona (di hopi aña) ku a simplemente profundisá, i asina e persona a revelá kosnan na mi, ku mi ta haña ta bon pa otro persona tambe sa di nan. E historia den e edishon aki ta 100% real, i lo bo bai keda boka habrí i di shòk, pasó mi mes, ku a yeg’i tende di e kosnan aki mas bia, tòg a keda di shòk. Aparte di esei, lamentablemente lo bo bai mira kon egoista i desgrasiado hende hòmber por ta!


text:
Durante conferencia di prensa, Minister Xiomara Maduro di Finansa a splica cu Gobierno ta bay presenta un Cambio di Presupuesto 2022 na un manera mas acelera. Esaki pa por caba di atende cu e critica di CAFT y tambe cu e menasa di un instruccion den forma di un Koninklijk Besluit KB. E deficit presupuestario ta wordo reduci cu 79 miyon di 227 pa 148 miyon florin. E siman aki Parlamento ta ricibi un Nota di fin di aña cu ta contene e cambionan proponi pa Presupuesto 2022.
Cambio di Presupuesto ta un proceso normal
Minister Maduro ta splica cu un cambio di presupuesto ta un procedura normal dentro di e ciclo presupuestario cu ta tuma luga mas den fin di aña. Sinembargo e aña aki debi na e critica di CAFT y tambe e menasa pa un KB, Gobierno ta opta pa bay acelera e proceso di cambio di presupuesto di aña 2022.
Deficit lo baha di 227 pa 148 miyon florin
Na april 2022 Parlamento a aproba Presupuesto 2022 cu un deficit di 227 miyon. Cu e cambionan cu Gobierno lo presenta na Parlamento proximamente, e deficit lo baha di 227 pa 148 miyon. Minister Maduro ta indica cu ta trata aki di cambionan unda cu ta adapta entrada na, entre otro, e cifra nobo di crecemento economico di 8.8%. Banda di esaki gastonan di personal y di servicio y producto ta wordo baha ainda mas. Tur cambio lo hiba na baha e deficit cu 79 miyon florin.
Parlamento ta ricibi e Nota di fin di aña (Najaarsnota) cu e cambionan proponi
Minister Maduro ta informa cu e siman aki lo manda e Nota di fin di aña, e Najaarsnota, pa Parlamento di Aruba pa asina informa e organo legislativo riba e cambionan cu Gobierno ta propone pa Presupuesto 2022. E ley mes awor lo bay pa CAFT y Raad van Advies pa por haya nan conseho corespondiente pa despues Gobierno haci cambio of contesta preocupacionnan. Na momento cu e proceso aki keda cla, Gobierno lo entrega e concepto di Ley pa Cambio di Presupuesto 2022 na Parlamento.


text:
Caya Solo – Den oranan di marduga polis a bay den area di Wu Di Supermarket situa pabou di rotonde di Dadelstraat, unda ladronicia di un Scooter a tuma luga.
Ta trata di un Modelo Scooter
Marca Sigma
Bouwjaar : 2017
Color: Zwart Rood Grijs/ Preto/Cora/Shinishi
Nummer plaat : MFA-2698
E ladronicia a tuma luga entre 11:30 p.m y 1:38 a.m o sea diasabra anochi pa diadomingo marduga.
Segun nos por a compronde esaki ta e di dos biaha cu Scooter ta wordo horta for di su doño.
Na april nan a horta un caba y awe un biaha mas.
Si bo persona por a mira algo durante e ora ey den e area ey por please yama 100(polis) y/ of 7450620.
Polis tin tur dato y lo no duro mucho cu lo pone man ariba e ladronnan.


text:
Dia di Mama a wordo celebra na un manera extravagante na Amazonia, unda cu hopi grupo, grandi y chikito, a haci nan reservacionnan pa e gran dia, malcriando mama y celebrando e ocasion cu tremendo cuminda y bebida. E grupo dinamico y colorido di bishitante a consisti di hopi hende di nos islanan bisiña, en busca di excelencia culinario y servicio amabel, dos pilar di e filosofia di Amazonia, cualnan hunto ta percura pa un dushi dia di diberticion familiar. Durante e ultimo simannan aki, Amazonia su menu a pasa door di un refrescamento, bou di maneho nobo, pa asina yega na un experiencia di comemento mas varia y mas excitante ainda. Ademas di e cortenan di carni prepara perfectamente riba grill, y un bar di salada sensacional cu ingredientenan fresco, e restaurant awo ta sirbi platonan special unico, ademas di e sushi y sashimi fresco ganador di premio. Aki por mira e famianan De Castro, Mirjah, Ridderstap, Stroop, Quandt y Duinkerk, Clark y Zulay Reyes, un waitress na Amazonia cu a invita su mama Carmensa y yiunan Zuliany y Tristan pa bin celebra Dia di Mama na Amazonia, mientras cu e tabata trahando!
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
Reunion Tripartite entre e delegashonnan di Parlamento di Kòrsou Aruba i Sint Maarten!
Philipsburg- Awe djamars dia 3 di mei 2022 e delegashonnan Parlamentario di Kòrsou, Aruba i Sint Maarten a reuní ku otro den e asina yama Reunion Tripartite ku sa tene promé ku e Konferensia IPKO kuminsá. E reunion a kuminsá ku un diskurso di bon bini di e Presidente di Parlamento di Sint Maarten señora Grisha Heyliger Marten sigui pa diskursonan di e Presidente di Parlamento di Kòrsou señora Charetti America-Francisca i señor Edgard Vrolijk Presidente di e Parlamento di Aruba, Parlamento di Kòrsou ta presente ku su delegashon ku konsistí di miembronan di e Komishon figo di Asuntunan di Reino i Relashonnan Eksterior inkluso nan koleganan Parlamentario opservador.
Deskripshon di e potrèt:
Di robes pa drechi: sr. Quincy Girigorie lider di frakshon PAR , sr. Gioke Maduro asesor hurídiko Grefi di Parlamento, sra. Charetti America-Francisca Presidente di Parlamento, sr. Amerigo Thode Presidente Komishon figo Asuntunan di Reino i Relashonnan Eksterior, sr. Silvin Cijntje Grefir di Parlamento, sr. Sheldry Osepa lider di frakshon PNP, sra. Giselle Mc. William frakshon MAN, sr. Rennox Calmes lider di frakshon TPK, sr. Michelangelo Martines lider di frakshon KEM, sr. Gwendell Mercelina jr. frakshon PNP, sra. Corinne Djaoen-Genaro frakshon PNP.


text:
Angelique Klooster ta lansa CD nobo "Dios ta yega na Ora"
Angelique Klooster ta un kantante ku a kuminsá kanta for di su 8 aña. Na aña 1998 ela sali reina di tumba hubenil, ku e tumba ' No lag’e kaba rek’e'. Angelique a kanta ku diferente banda na Kòrsou i Hulanda. Na aña 2012 despues di a kombertí, ela kuminsá graba kansion nan di gospel.
Angelique Klooster a saka su promé cd di gospel na aña 2013 titulá ' Dependiente di Bo' kual e la estren’é na e konsierto 'The New Breeze' na Hulanda. E aña aki e’la saka su di dos cd di gospel kual ta titulá ' Dios ta yega na ora'. Riba e disko kompakto aki tin 6 kansion varia. Riba e cd aki e’la traha ku diferente Kompositor, manera Charcel Lak, Willy Rodriguez, Christine Klooster i tambe Chantall Huybregts. E persona nan ku a areglá e piesa nan ta Rudsel ' Rudsi' Comenencia, Derrel ' Titi' de Palm, Ito Martis i tambe Erwin Quintero. Riba e cd aki tin dos Artista invitá, kual ta Linton Vertus i tambe e gospel rèper, Jeffrey Tromp. E cd ta optenibel na Iglesia Resurekshon i Bida, Kingdom Experience, Mensing Caminada, Tiktak, òf por yama pa cd òf pa bookings telnr: 5145606.


text:
Pronóstiko di tempu pa Kòrsou i bisindario bálido te djamars atardi 18:00 o.l, 3 di desèmber 2019.
Pronóstiko
Pronóstiko di tempu pa Kòrsou i bisindario bálido te djamars atardi 18:00 o.l, 3 di desèmber 2019.
Kompilá: djaluna 2 di desèmber 2019, 17:00 o.l. (21:00 UTC).
KÓDIGO HEL: .PREKOUSHON PA LAMAN BRUTU.
Tempu: Shelu ta parsialmente te tiki nublá ku wer seku durante awe tardi i anochi. Djamars den mainta tin chèns pa un tiki awa kai lokalmente.
Temperatura máksimo lo alkansá 32°C i temperatura mínimo di 26°C.
Solo ta sali 06:42 i ta baha 18:09 o.l.
Bientu: Direkshon por lo general ost i moderá te basta fuerte; forsa 4 te 5 (20 te 39 km/ora, 11 te 21 nudo). Ráfaga de bes en kuando fuerte; forsa 6 (40 te 50 km/ora, 22 te 27 nudo).
Situashon general: Un disturbio ku e área di nubia asosiá kuné a krusa nos region di ost pa wèst awe mainta tempran i kousa áwaseru riba diferente lugá di e isla. E kantidat di áwaseru akumulá ku a kai prinsipalmente awe mainta ta varia entre 2 mm na Savonet i 24 mm na Serí Kokori. Awor, un wer seku lo prevalesé riba nos isla durante e próksimo un te dos dia. Tambe ta antisipá ku e laman pafó di nos kostanan prinsipalmente na nort lo sigui un poko brutu pa e promé parti di e siman aki.
Kondishon di laman: Moderá te basta brutu ku altura di olanan entre 1 i 2.5 meter (3 te 8 pia). E olanan di mas haltu lo ta den resake riba laman na kostanan nort di e isla.
Fenómeno spesial: Ningun.
Perspektiva te djárason atardi: Parsialmente nublá ku wer por lo general seku.
Meteorólogo: Coffie


text:
ORANJESTAD – Ennia tabata tin nan Prevention Seminar cu a tuma luga awe, cu entre otro Minister Arthur Dowers como opening speaker, papiando tocante e preocupacion di e cantidad di accidentenan tumando luga riba nos isla, cu ta remarcable cu esaki nan a subi mas cu den pasado. Otro speaker nan presente a papia entre otro tocante “Road traffic accidents, status Aruba and its effects on health”, “The importance of accident registration” y “Fire prevention in traffic” y algun topico mas cu tabata importante pa concientisa pueblo di dje y pa purba preveni menos accidente posibel.
Daño den trafico mucho mas cu otro crimen.Tabatin un discusion un biaha di si berdad esaki mester tabata un prioridad pasobra cu tin atraco y tur tipo di cos y pakico ta enfoca riba molestia hende den trafico. Sinembargo, ora cu compara cifra y daño cu hende ta sufri for di practicamente tur e crimen ta kere cu e daño personal ta mucho mas grandi.
“Ora a pone esaki den balans a keda para duro cu trafico mester ta un prioridad. Mester bisa cu el a bira un prioridad y resultadonan den mi parecer ta bon, pero nos no ta contento cu tur cos cu ta mirando, y ta haya cu por haci mucho mas miho. A mira aumento di casi 200% di proces-verbaal den trafico cual kisas hopi no ta contento cun’e pero esey ta indicacion di e mas control cu polis a bay ta eherce.” El a agrega, “Den mi concepto tin 3 aspecto importante ora cu ta trata di trafico, tin e aspecto di infrastructura cu por influencia e risiconan den trafico, tin e aspecto di ley y e aspecto mas importante ta comportacion den trafico”, asina Sr. Dowers a laga sa.
E cos di mas chikito por hasi un diferencia grandi, manera sende bo “richting aanwijzer” pa indica cu bo ta bay bira, hopi hende ta core pega riba otro y manera cu e auto nos dilanti haci un movicion pa bira sin indica esaki por causa pa bo break lihe y porta net niet op tijd.


text:
UPP: “Mayoria Absoluto” no ta e formula di gobernacion cu nos Pueblo ta warda riba dje
Den careda di siman pasa y fin di siman tabata tin expresionnan haci tocante e meta di un mayoria absoluto di partidonan politico. UPP ta reacciona aki, no pa contradeci of coregi e partido politico, ni e candidatonan of parlamentario, cu a haci e expresion aki, ya cu ta nan bon derecho pa tin nan opinion, deseo y forma di hiba campaña. Na final e mester keda e decision di e electorado.
UPP ta referi aki na e declaracionnan di varios integrantenan di e partidonan cu ta considera nan mes awor como "partidonan grandi", tocante e rumbo cu e partidonan aki ta bayendo, esta di un mayoria absoluto. Expresionnan di politiconan dota cu un populismo extremo, primintiendo hopi cos y hungando riba sentimento di hende. Pa colmo, enbes di a suavisa e expresion aki, por a ripara reaccion riba e comentario rond di expresionnnan aki, den defensa di un e deseo di un mayoria absoluto. Esaki tambe ta loke a wordo vocifera diasabra durante programanan radial. Aki a elabora riba esaki, basa riba e criticanan cu lo a sali contra e expresion di mayoria absoluto. A referi na radio cu un gobierno di coalicion lo ta uno zwak, mientras cu un gobierno basa riba un mayoria absoluto, esta di un partido so, lo ta uno fuerte y na unda cu bo por haci loke bo kier haci den gobernacion (pero tambe deshaci). Cu otro palabra e rumbo di un mayoria absoluto, ta e forma y e caminda pa realisa e cambionan necesario.
UPP su reaccion ta mas bien pa informa e pueblo riba resultado te awor di un gobierno basa riba un mayoria absoluto. Desde su fundacion na 2012 UPP a vocifera esaki. Sigur mirando e periodo di 8 aña di MEP, unda a keda sin haci loke mester a wordo haci, pa a evita loke nos como pueblo a bin experiencia e 8 aña di AVP. UPP a mustra caba na 2013 cu tabata tempo, pa pueblo bolbe experiencia un gobierno di coalicion y si ta posibel di un mayoria cualifica (2/3 parti) cu por trece e cambionan legislativo necesario, particularmente na nivel di gobernacion, pa asina logra e Good Governance.
UPP na 2014 y na 2015 a propone pa medio di un Compromiso Nacional, pa bin cu un Frente Nacional, na unda den un Cumbre Nacional, haci palabracionnan concreto pa asina nos por enfrenta e retonan di nos pais, y tambe enfrenta Hulanda pa salbaguardia nos autonomia. Pero e propuesta ey lamentablemente a wordo ingnora dor di TUR partidonan di oposicion.
UPP ta sinti, cu pueblo, incluso den seno di e sostenedornan di e partidonan grandi mes, ta biba e pensamento cu un gobierno di un mayoria absoluto, lo no ta sirbi e interes di nos pueblo, mirando kico a wordo logra te cu awor. Nos por mira con 4 aña mas di AVP, cu un sosten di un mayoria absoluto, a hiba nos mas leu di cas. UPP ta bolbe ripiti loke el a presenta na 2013, cu ta tempo atrobe pa un gobierno di coalision haya e oportunidad pa goberna e pais aki. Por medio di un coalision lo tin e oportunidad pa tin un balance den gobernacion. UPP no ta referi aki na un oportunidad di “yabi”, no na uno di “chantigista” cu any time ta cla pa saca e plug, sino di partidonan cu ta boga pa un Bon Gobernacion basa riba e reglanan di Good Governance, y cu ta vigila cu esakinan ta wordo cumpli cu ne. Asina aki UPP ta kere cu por controla, trece stabilidad y solucionnan, contribuyendo asina na bienestar y trankilidad di e pueblo Arubiano. UPP ta cla pa e reto aki. Y esun cu ta sinti su mes yama pa sostene e reto aki, por tuma contacto cu nos partido na This email address is being protected from spambots. You need JavaScript enabled to view it..
Partido UPP/24 april 2017
Expresionnan haci den e articulo aki no necesariamente ta refleha opinion di ArenaPoliti.co


text:
Category : Suceso
Accidente na crusada di Wendy’s na Noord
Luznan di trafico na crusada di wendy,s no ta traha. Esaki ta un total caos na momento cu mester duna preferencia. Awe den oranan di...
Un persona a keda tira na su cas na Weg Fontein
ORANJESTAD,Aruba CUERPO POLICIAL ARUBA TA INFORMA: 21.20 melding a drenta via Central di Polis cu un persona a wordo tira na un cas na Weg...
Atraco na pichicho takeaway
ORANJESTAD,Aruba Dialuna anochi pa mas o menos 10:50 central di polis ta wordo notifica di un atraco cu lo a tuma lugar riba Pichicho Takeaway...


text:
E ganador pa asociado di luna pa Januari 2014, for di Recreations, Henry Garcia, a para hunto cu e asociado di luna pa Februari, di PBX, Linda Mitchell, y e ganador di asociado di luna pa Maart, for di Accounting, Rufina Orman, pa ricibi nan bunita plakkaatnan y hopi palabra di pabien, ademas di un cena pa cuater na e Islander Grill, 100 streya di bonus y $100 na placa cash, ora cu La Cabana Beach Resort & Casino a celebra nan prestacion di alta clase durante un lunch festivo organisa pa miembronan di gerencia y e departamento di Recursonan Humano.
Ganadornan adicional pa e dia a inclui e supervisor di e prome cuartal di 2014, Guido de Cuba, Kitchen, y e ekipo ganador di e prome cuartal, for di e departamento di Recursonan Humano.
Asociadonan, Supervisor y Ekiponan a bini hunto pa celebra e trabou duro y e logronan di e ultimo lunanan aki, durante e temporada halto di turismo, cual ta e temporada mas druk di aña. Tabatin discursonan, aplauso y colegialidad, unda cu excelencia y dedicacion na e trabou a wordo celebra y elogia.
Tambe nomina pa nan prestacion excelente durante Januari: Andre Geerman, Security, Maritza Nuñez, Housekeeping, Yves Andre, Engineering, Evens Bastien, Kitchen, Kirk Lovelace, Front Office y Glenda Jansen, Accounting.
Nominado diligente adicional pa februari: Adelmo Santiago, Security, Molly Mc. Farlane, Housekeeping, Mercedes Valero, Food & Beverage, Luz Mery Galviz, Kitchen y Cesar Cardona, Food & Beverage. Mas nominado pa nan conducta estelar na Maart a inclui Tomas Nalumen, Recreations, Magdalena Rosario, Housekeeping, Carlos Ramirez, Food & Beverage, Ireneo Catibayan, Bell Services y Rufina Orman, Accounting.
Supervisornan cu a distingui nan mes pa e prome cuartal di 2014 tambe a inclui Martha Ligia Acevedo, Housekeeping, y Juliana Raymond, Accounting. Ekiponan excepcional cu a duna nan miho na e resort durante e prome cuartal, tambe a inclui Team 1-B, Housekeeping, y e Engineering Shift Team.
Mientras cu nan a disfruta di un lunch excelente cu a wordo prepara pa e brigada culinario, e foro tambe a reconoce e careranan di termino largo di asociadonan celebrando nan di 5, 15 y 20 aniversario, durante e ultimo lunanan. Nan tur a disfruta di e oportunidad pa saca portret cu miembronan di gerencia, combina cu certificadonan y palabranan di motivacion pa nan di 5 aniversario: Jaime Pamintuan, Security, Tomas Nalumen y Damian Tromp, Recreations, pa su di 15 aniversario, Hubert Pietersz, Security y pa nan di 20 aniversario, Marilyn de Olivieira, Accounting, Carmen Odor, Housekeeping, Elena Acevedo, Kitchen, Carine Cratz, Human Resources, Vicente Guerrero y Wilfred Pardo, Food & Beverage.


text:
WILLEMSTAD — E kampeonato di beisbòl dòbel A, manera a keda palabrá anteriormente, ta kuminsá riba 8 di aprel próksimo.
E kampeonato lo ta di tres buèlta. Esaki debí na e echo ku selekshon di FEBEKO ta bai tin dos kompromiso e aña aki. Ta trata di World Port Tourmenent (den luna di yüli)i Klasifikatoria pa Juegos Centro Americano y del Caribe (den luna di sèptèmber).
Dianan di wega lo ta riba djamars, djaweps, djasabra i djadumingu. Dianan djaluna, djárason ta keda reservá pa entrenamentu di selekshon.
E fecha riba kua ta hasi sorteo pa finalisá/ofisialisá e schedule ta riba 27 di mart próksimo na Tio Dauo Balpark. Esaki pa 20:30.


text:
E seleccion di futbol di Aruba ta bon prepara pa su weganan, asina Ronald Gomez a comparti. Formando parti di e team di Aruba e ta nota esfuerso y dedicacion cu tur miembro a y ta haci pa asina bay bon prepara pa e wega nan dilanti. Gomez ta conta cu e preparacionnan aki a cuminsa un 5 siman atras, prome cu e coach di Hulanda a yega. A ricibi aporte valioso for di Glen Sambo, Maurice Escalona y Giovanni Thode cu a cuminsa e proceso di preparacion na e team di Aruba. Esaki sigur a yuda enormemente, e hugadornan local a uni y a presenta na training, cu nan a tuma hopi na serio. Esaki sin duda tabata un bon comienso pa e seleccion aki.
Ronald ta bisa cu na momento cu e Bondscoach Rini Coolen a yega acompaña pa su “assistant coach” Henk Brugge a duna e team e boost di positivismo cu sigur ta conta riba dje. Como hungador esaki ta e di dos biaha cu e ta encontra cu e Coach Coolen y ta mira e aporte grandi cu e ta trece na e team. Ta un momento importante cu esunnan cu ta fungi como staf technico lo pasa door di dje, un trayectoria nobo y di experiencia pa asina acumula y siña mas posibel. Ronald Gomez a bisa por ultimo cu esaki lo hisa e nivel di futbol di nos pais y di cual lo trece e positivismo den e team.
Alavez Ronald Gomez, kende ta un Trainer/Coach diploma, awor ta mira y compronde e systema cu Rini Coolen ta implementando pa asina por enfrenta e 2 contrincantenan. Su persona ta experencia esaki como hungador pero tambe como entrenador y ta siñando di cada training cu e ta asisti bou di entrenador Rini Coolen. Locual ta yena su persona cu satisfacion y alegria ta e oportunidad cu AVB ta brinda e 3 coachnan ariba menciona, kendenan tambe ta coachnan diploma, pa gana experencia pa un dia nan mes lo ta para na cabez di e seleccion nacional. Esaki ta muestra di un vision di AVB caminda cu ta brinda nos juinan di tera e oportunidad pa crece den nan funcion como Trainer/Coach aki na Aruba.


text:
Dia 10 di januari 2022 a tuma luga e huramentacion di e miembronan di Kabinet Rutte 4 despues di e eleccion pa miembronan di Tweede Kamer di dia 17 di maart 2021 y den cual e partido D66 a obtene 24 asiento.
Partido MEP kier a extende palabra di felicitacion na henter e partido D66 lidera pa sra. Sigrid Kaag cu a crece bastante den asiento birando e di dos partido mas grandi na Hulanda y cu su funcion actual como Minister encarga cu finanzas y alabes Vice Prome Minister. Den total D66 tin representacion di 6 Minister y tres Staatssecretaris den e Gabinete Rutte 4 y pa cual MEP ta desea cada un di e mandatarionan aki hopi sabiduria y exito.
Mester recorda cu desde algun tempo caba ta existi un laso di amistad entre MEP y D66 caminda entre otro na juli 2019 e dos partidonan aki a firma un declaracion di intencion pa mas cooperacion y den cual enfasis ta wordo poni riba medio ambiente, enseñansa y economia.
Alabes partido MEP na aña 2019 a duna su conseho di voto y sosten pa e candidata di D66, Samira Rafaela drenta Parlamento Europeo.
Sin duda cu e bon relacion aki lo resulta na beneficio di ambos pais den Reino Hulandes. Un biaha mas, hopi exito.


text:
No ta e material, no ta e telefon caro, tampoco e carch’i banco, ni e salimento tur siman, cumpramento di paña, biahe, etc. Pero tin algo hopi importante cu tur mayor mester tene cuenta cu ne y hacie bo prioridad.
Como mayor abo t’e persona mas influyente den bida di bo yiu. P’esey hunto cu Dios, bo mester haci e miho influencia riba bida di bo yiu.
No por culpa un mayor ora un yiu ta haci cos robes pero si bo por analisa fo’i unda e influencia ta bin, for di cas, caya of mal amistad.
E influencia cu abo ta demostra bo yiu fo’i ora e ta chikito, ta crea un ambiente di bida p’e, cual e ta bay crece cu ne. Si e mucha lanta den un ambiente di influencia negativo, cual ta violencia, falta di pordon, infidelidad, mentira, bruheria, pleitamento, e influencia ey ta pega na su bida, pasobra el a lanta den dje. Awel awo nos por ripara riba un mucha su actuacion cual t’e tipo di influencia cu su mayor tin riba dje, pasobra locual mucha mira, hende grandi haci nan ta ripiti.
Si bo influencia ta positivo, anto bo yiu lo lanta cu amor. E sa con pa pordona, respeta, lubida un ofensa, e conoce balornan di bida, e ta agradecido y e gracia di Dios ta riba dje. Pasobra a influencia su caracter fo’i chikito door di su mayornan cu positivismo y asina e ta stima su prohimo y cos negativo no ta afecta e mucha.
Ta bon pa tur hende sa cu Dios ta ordena nos como mayor pa haci esey, pasobra si nos no hacie, e mundo lo hacie pa nos.
Si abo como mayor no educa, instrui, influencia bo yiu den caminda di Dios, malvado ta tuma bentaha y daña bo yiu pa bo. (Efesios 6:4 y Josue 24:5)
Mayor mester ta masha alerta pasobra, maldad kier controla e hubentud. P’esey e instruccion di bo yiu den caminda di Dios ta bo prioridad, pasobra asina bo ta evita dolor p’e mucha como pa abo cu ta su mayor.
Laga nos wak biblicamente:
Anna a influencia Samuel (Dios a yama Samuel pa profeta)
Abraham a influencia Isaac. (Dios a bendiciona Isaac pa motibo di Abraham).
Mordecai a influencia su yiu adopta cu yama Esther. (Esther a salba su pueblo).
Eunice a influencia su yiu Timoteo (Timoteo tabata un gran evangelista).
Jochabed a influencia Moises (Moises a guia e pueblo di Israel y saca nan fo’i Egipto).
David a influencia Salomon (Salomon tabata e rey di mas sabi cu a existi).
Tur a duna bon influencia na nan yiunan y esey a resulta bendicion pa nan como pa e yiunan.
Awor den e tempo cu nos ta bibando aki:
Billy Graham y Ruth Graham a influencia nan yiu Franklin Graham pa sigui cu e ministerio y awe nos tur por mira e fruta.
Tony Evans a influencia su yiu Priscilla y nos por mira e fruta awe kico Priscilla ta haci.
John Osteen y Dolores Osteen a influencia Joel Osteen y awe nos por wak e resultado.
Bo prioridad como mayor mester ta influencia bo yiu den e caminda di Dios y asina bo ta contribui na bo pais como un bon ciudadano serio, positivo, ehemplar y Dios tambe lo ta contento cu bo. (Colosensenan 3:21) y (Proverbionan 13-20).
Pastoor Marcel Balootje


text:
Trio detené pa ladronisia di kabritu.
KOMUNIKADO DI PRENSA 336 /2022
5 yüli 2022
Trio detené pa ladronisia di kabritu.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djamars 5 di yüli 2022 alrededor di 15.53’or, Sentral di Polis a dirigí un unidat di Barber pa
un tereno na San Pedro unda tres hòmber tabata hortando kabritu for di riba e tereno.
Na yegada di e unidat el a topa dos hòmber ku un kabritu ku nan a kaba di mata.
Un di tres sospechoso a trata na kore bai pero algun ratu despues a bin enkontr’é den e
besindario.
E hòmbernan aki tabata den posishon di un rifel kaliber 22 ku polis a konfiská.
Na e sítio e unidat a detené e hòmbernan sospechoso D.A.G.O, R.R.H.S. i R.C.W di
respektivamente 28, 21 i 27 aña di edat, tur tres nase na Kòrsou.
A presentá e trio dilanti di un fiskal ouksiliar ku a ordená nan enkarselamentu pendiente di
mas investigashon.


text:
Resultadonan di Beisbòl Liga Grandi ayera:
- Cleveland Indians a pèrdè di Chicago White Sox ku skor di 6-0
- Chicago Cubs a pèrdè di Pittsburgh Pirates ku skor di 4-3
- Miami Marlins a derota Philadelphia Phillies ku skor di 6-1
- St. Louis Cardinals a gana Washington Nationals ku skor di 7-5
- Baltimore Orioles a pèrdè di Toronto Blue Jays ku skor di 4-2
- New York Yankees a derota Detroit Tigers ku skor di 13-4
Didi Gregorius a konektá 1 doblete den 4 turno na bate ku 2 kareda empuha. Didi tin un promedio di .205
- Atlanta Braves a pèrdè di New York Mets ku skor di 3-2
Ku e viktoria aki Mets ta gana nan di 10 partido konsekutivo. Andrelton Simmons a konektá 1 hit den 4 turno na bate ku 1 kareda empuha. Andrelton tin un promedio di .269
- Boston Red Sox a pèrdè di Tampa Bay Rays ku skor di 7-5
- Cincinnati Reds a derota Milwaukee Brewers ku skor di 2-1
- Minnesota Twins a gana Kansas City Royals ku skor di 3-0
- San Diego Padres a pèrdè di Colorado Rockies ku skor di 5-4
- Texas Rangers a pèrdè di Arizona Diamondbacks ku skor di 8-5
- Oakland Athletics a derota Los Angeles Angels ku skor di 9-2
- Houston Astros a pèrdè di Seattle Mariners ku skor di 3-2
- Los Angeles Dodgers a pèrdè di San Francisco Giants ku skor di 3-2
Partidónan di Liga Grandi pa awe:
- Chicago Cubs kontra Pittsburgh Pirates
- Miami Marlins kontra Philadelphia Phillies
- New York Yankees kontra Detroit Tigers
- Atlanta Braves kontra New York Mets
- Cincinnati Reds kontra Milwaukee Brewers
- San Diego Padres kontra Colorado Rockies
- Los Angeles Dodgers kontra San Francisco Giants
- St. Louis Cardinals kontra Washington Nationals
- Oakland Athletics kontra Los Angeles Angels
- Baltimore Orioles kontra Toronto Blue Jays
- Boston Red Sox kontra Tampa Bay Rays
- Kansas City Royals kontra Chicago White Sox
Breve:
Klase A
- Carlton Daal a konektá 1 hit den 2 turno na bate ku 1 kareda anotá i 1 base por bola pa Daytona Tortugas. Carlton tin un promedio di .189
- John Polonius a konektá 2 hit den 4 turno na bate ku 1 kareda anotá pa San Jose Giants. John tin un promedio di .286
- Darren Seferina no a konektá hit den 3 na bate pa Peoria Chiefs. Darren tin un promedio di .275
- Gianfranco Wawoe a konektá 1 hit den 2 turno na bate pa Clinton LumberKings. Pa Gianfranco esaki ta di ocho wega konsekutivo ku e ta konektá di hit. Gianfranco tin un promedio di .343.
- Ozhaino Albies a konektá 1 hit den 5 turno na bate ku 2 kareda empuha pa Rome Braves. Ozhaino tin un promedio di .273


text:
EXITO NA STUDIANTENAN CU A INICIA NAN CARERA DEN MEDICINA NA “AMERICAN UNIVERSITY OF MEDICINE ARUBA”
Premier Wever – Croes:
EXITO NA STUDIANTENAN CU A INICIA NAN CARERA DEN MEDICINA NA “AMERICAN UNIVERSITY OF MEDICINE ARUBA”
ORANJESTAD – Prome Minister Evelyn Wever – Croes tabata presente na American University of Medicine Aruba, pa duna bon bini na e studiantenan nobo y desea nan exito cu inicio di nan carera.
Prome Minister Wever – Croes a inicia su discurso compartiendo cu e studiantenan, maestronan y demas presente, pakico e ta un honor pe por ta presente na e ocasion special pe studiantenan y dicon e momento ta special pe tambe. Despues cu Prome Minister Wever – Croes a finalisa scol secundario, su soño tabata pa bira un dokter. El a inicia cu e estudio pa esaki na Costa Rica, sinembargo pa motibo di ‘heimwee’ a bolbe bek Aruba, bandonando e soño aki. Considerando cu e tempo ey Ley, tabata e unico estudio cu por a sigui na Universidad di Aruba, a opta pa haci esey. Awendia ta contento cu e decision di a studia Ley y obtene su ‘black coat’, no obstante, esun di dokter esta ‘white coat’ semper lo keda special pe, Premier Wever – Croes a expresa.
Bisando esaki, Prome Minister a bisa e studiantenan tambe cu e periodo aki ta bin cu retonan, pero alabes e lo ta un periodo den cual lo siña hopi. Y ta importante pa semper corda e rason pa cual a cuminsa cu e estudio, paso na final ora di obtene e diploma, tur cos lo ta bale la pena.
AMERICAN UNIVERSITY TA RECONOCE PROME MINISTER DI ARUBA
Ademas, Prome Minister Wever-Croes na e occasion a ricibi como regalo un cuadra di American University School of Medicine Aruba, como gratitud pa lidera Pais Aruba cu caracter, inteligencia y consciencia.
Prome Minister a termina deseando tur e studiantenan exito cu nan estudio, nan carera den medician na American University of Medicine Aruba.


text:
E rivalidat entre Mexico i Puerto Rico ta sigui den bòkseo i wikènt ku a pasa Saul “Canelo” Alvarez a ekstendé e racha di viktoria di bòksdó nan Mehikano riba bòksdó nan Puerto Rico. Puerto Rico tin un chèns mas pa kibra e racha di viktoria Mehikano di e aña aki na momentu ku Miguel Cotto topa djasabra tres di desèmber kontra Antonio Margarito.
Den e pelea di djasabra último Saul “Canelo” Alvarez a pasa fásil riba Kermit Cintron ku un nòkout den di sinku rònt. For di komienso di e pelea aki Canelo a dominá i no a duna Cintron niun chèns. Esaki ta reflehá tambe den e statistiknan nan di CompuBox kaminda por nota ku Canelo a logra konektá 44% di su moketa nan di poder den e pelea. Di otro banda Cintron a logra konektá solamente 12% di su moketa nan.
Ku e viktoria aki Canelo na edat di solamente 21 aña ta retené su faha di WBC Junior Welterweight. Canelo ta kresiendo komo un di e tòp prospekto nan den bòkseo i despues di e pelea Canelo a pidi pa un pelea kontra Floyd Mayweather.
Mesora despues di e pelea e promotor di Canelo kual ta Oscar de la Hoya i Golden Boy Promotions a puntra riba su kuenta di Twitter si e mester laga Canelo los pa buska un pelea grandi.
Canelo ta gran bòksdó i sigur lo bo bai tende su nòmber zona huntu ku otro bòksdó nan grandi den e aña nan ku ta bini. Pero ku solamente 21 aña di edat i sin niun pelea grandi ainda Canelo no ta kla pa Mayweather. Canelo tin ku proba su mes kontra bòksdó nan di mas peso promé ku e yega kontra Mayweather. Kisas un Canelo kontra e ganadó di Cotto-Margarito òf te asta Canelo kontra su kompatriota Julio Cesar Chavez Jr. ta na su lugá promé ku Mayweather.


text:
E Circuito Internacional di “World Series of Poker (WSOP)” ta na caminda pa Aruba, cu The Casino Aruba na Hilton Caribbean Resort, organisando un serie di 10 evento for di 14 pa 24 di november 2019. E torneo lo conta cu un total di 10 evento di WSOP Ring, incluyendo e evento principal di 3 dia cu tin un premio garantisa di $ 250,000, cu un ‘buy-in’ di $ 1,700.
E Director di World Series of Poker, Gregory Chochon, a bisa lo siguiente relaciona cu e excitante ‘stop’:
“Nos ta kere cu e hungadornan realmente lo disfruta, pa bin Aruba pa hunga poker na november, momento cu e clima ta mas friu na hopi caminda. The Casino Aruba ta conta cu un ekipo experto di poker y e hungadornan den e circuito di WSOP aki, lo disfruta di un ambiente dibertido y amistoso. Si desafortunadamente , nan elimina bo di un evento, e bunita solo Caribense, santo blanco y e awanan turquoise, lo yuda bo calma bo mente”.
Edwin Coutinho, The Casino Aruba at Hilton, Director of Operations
“Treciendo World Series of Poker na Aruba ta un gran logro pa nos casino y definitivamente no ta pone solamente nos casino, pero henter Aruba riba mapa den e mundo di poker. Un evento di e magnitud aki, respalda pa e compania multinacional; Caesars Entertainment & World Series of Poker brand, ta rekeri e standaardnan halto. Cu orguyo mi por bisa, cu nos casino ta opera y maneha den su totalidad localmente, y ta den pleno preparacion pa organisa e evento di manera exitoso y den e standaardnan di World Series of Poker. E evento aki lo atrae e hungadornan di poker for di tur rond mundo, pero tambe e hungadornan local, competiendo hunto pa e placa di e premio- y renchinan di poker”


text:
Como preparacion pa e temporada di vakantie grandi, cu ta den porta, Departamento di Aduana ta duna e biahero local algun tips pa tene cuenta cune:
Formulier Tijdelijke Uitvoer
Departamento di Aduana ta recomenda biaheronan pa registra articulonan manera laptop of tablet na oficina di Aduana na Aerocargo of na Aeropuerto. Esaki ta conta solamente pa articulonan di balor cu ta practicamente nobo y cu e biahero no tin un comprobante cu a cumpra e producto aki na Aruba of cu a yega di cumpre den exterior y cu e derecho di importacion ya ta paga. E formulario ta un comprobante cu e persona a sali cu e articulonan for di Aruba y e ta pa evita cu mester paga impuesto ariba e articulo aki na momento cu e drenta bek. Tur biahero por download e formulario di Tijdelijke Uitvoer for di riba e website www.douane.aw . Yena e formulario delanta y promer cu biaha pasa na oficina di Aduana na aeropuerto, of na e seccion di Aerocargo pa registra e formulario. Asina e formulario ta valido ora di bin bek di bo dushi vakantie.
Exoneracion di impuesto riba ekipahe di biahero:
1. Nos ta conseha tur persona cu biaha pa exterior y cu a cumpra articulonan den exterior pa warda tur comprobante di pago.
2. Haci un calculacion di e balornan di e productonan.
3. Si e balor di productonan surpasa 400 florin, pasa directamente na balie di Aduana na aeropuerto pa paga e impuesto di importacion y of accijns.
4. No warda riba e control di Aduana riba ekipahe pa declara productonan cumpra.
5. Pasahero por trece un cantidad limita di productonan manera alcohol y tabaco cu exoneracion di impuesto.
Ta prohibi pa importa carni of productonan di carni
Departamento di Aduana ta informa tur persona cu ta biahando pa exterior of cu ta preparando pa ricibi personanan for di exterior cu ta prohibi pa importa carni of preparacionnan traha di carni manera cu ta bini for di Sur America y Centro America. Departamento di Aduana lo kita e mercancia y despues entrega esaki na Vetenaire Dienst cu lo destrui e mercancia menciona. Mas informacion over di e ley yama: “Slacht en Keuringsverordening” por lesa riba nos website www.douane.aw.
Mercancianan prohibi of cu mester di permiso
Biaheronan y importadornan (di carga) mester ta conciente di e reglanan prescribi den diferente ley encuanto importacion of exportacion di mercancia of transportacion di mercancia cu ta rekeri un permiso y/of cu ta prohibi. Ehempel di mercancianan prohibi ta productonan manera droga, remedi, mata, bestia y armanan (di candela).
Pa mas informacion encuanto preparacion pa biahero por bishita nos website www.douane.aw.


text:
Minister Konket: ‘Redukshon di gastu notabel den 2022’
Ta spera ku e hubilashon antisipá boluntario (vrijwillige vervroegde uittreding, VVU), riba kua ya kasi tin un akuerdo entre gobièrnu i representashon sindikal di empleadonan públiko, lo kondusí na aña 2022 i no mas promé na un redukshon di gastunan di personal di gobièrnu. Na yanüari 2021 ora e legislashon drenta na vigor, lo tin na promé lugá mas gastu pa gobièrnu paso e hubilarionan lo risibí un suma global for di kua lo dedusí impuesto i kontribushonnan na seguridat sosial. Ademas, lo kubri gastunan di prima di penshun pa e grupo aki te ku nan 65 aña i lo kompensá seguro general di behes, seguro di viuda i wèrfano i seguro di salú básiko.
Sifranan registrá anteriormente a sali for di un redukshon total di gastu di NAfl. 45 mion durante di un periodo di 5 aña despues di introdukshon di e areglo di VVU. E kálkulo aki tabata basá riba un plan di terminashon di empleo ku 350 funshonario públiko. Entre tantu e kantidat aki a oumentá te na 630 empleado sigun sifranan publiká resientemente i konfirmá pa Minister Armin Konket di Maneho di Gobernashon, Planifikashon i Servisio Públiko (BPD).
Minister Konket ta konfirmá ademas ku entre tantu a yega na un akuerdo ku e grupo di trabou di CGOA ku a studia i hasi adaptashonnan na e proyekto di lei pa introdukshon di e areglo di VVU i ku lo por firma e konvenio denter di CGOA pronto. Si tur kos kana sigun plan e areglo lo drenta na vigor 1 di yanüari 2021.
E areglo di VVU ta destiná pa ámtenarnan ku a nase entre 1957 i 1960 o ku tin mas ku 30 aña den servisio públiko. Bou di e funshonarionan ku ta deseá di bandoná servisio públiko boluntariamente bou di e areglo di VVU tin un 80 maestro i maestra di skol ku e areglo ta konta pa nan tambe.


text:
ORANJESTAD (AAN): Elliott Loonstra PLY a participa na e di tres ‘Para Pan Am Series’ na Sao Paulo,
Brazil dia 15 di september 2022. E evento a tuma lugar na e ‘Centro Deportivo Paralimpico Brasileiro’ y tabata tin participacion di 11 pais di e regionnan Pan Am, Europa y Asia. E evento aki tabata exitoso pa Elliott Loonstra PLY como cu el a gana e medaya di brons.
Loonstra su prome pelea tabata contra di Colombia y di un principio e tabata tin bentaha. E pelea e termina na fabor di e team di Aruba asina hibando nan pa e semi final contra di Brazil. E pelea semi final contra e Brasilero a cuminsa cu Elliott Loonstra PLY na bentaha pero na final a termina na favor di e Brasilero cu ultimadamente a bira campeon di e competencia. Elliott Loonstra PLY a logra yega podio den e competencia aki, haciendo esaki su di dos medalla di brons pa e aña aki.
Cu e resultado aki, Elliott Loonstra PLY su ranking mundial ta mehora y e ta posiciona su mes for di 10 pa di 7 lugar poniendo e den un bon posicion pa e competencianan otro aña na Santiago, Chile.
E siguiente competencia pa Elliott Loonstra PLY y su team lo ta na e ‘World Para Grand Prix’ cu lo tuma lugar na Manchester, Inglatera na October benidero. Elliott Loonstra PLY a wordo invita pa e equipo nacional Mexicano di Para Taekwondo pa entrena hunto cu nan na CNAR (Centro de Alto Rendimiento) na Mexico. Pronto Elliott Loonstra y su coach Luciano Mazzeo lo ta biahando cu speransa di por logra podio na Manchester, Inglatera.
Elliott Loonstra PLY kier duna reconocimiento na su famia, CEMEDAR (Centro Medico Deportivo Aruba), BodyZone Fitness y Roro Fitness pa e apoyo duna na dje durante di su preparacion.
https://diario.aw/categories/noticia/deporte/elliott-loonstra-ply-ta-trece-medaya-pa-aruba-di-e-pan-am-series#sigProId9d9ef012fb


text:
E prome dia di Locura na SETAR celebrando nan di 15 aña como NV a bai sumamente bon, na unda desde e anochi anterior ya tabatin hendenan den rij wardando pa e dia anticipa.
E prome cliente, Michaelson Winklaar a ricibi su celular cu ela cumpra completamente gratis. Ela bin desde 10 or di e anochi prome pa sigura su mes di por cumpra su celular di escogencia.
E dia a keda constantemente druk, na unda clientenan a bai den un fluho basta rapido y mas principal cu nan a haya locual nan tabata desea. E ofertanan riba celular ta obtenibel den Prepaid y cu paketenan Postpaid U y Hybrid. Tambe SETAR a ofrece un Tablet hopi útil na un prijs sumamente atractivo.
Durante e ultimo 15 añanan SETAR constantemente a percura pa trece innovación pa Aruba. Pa celebra e di tres lustro aki, SETAR lo tin diferente sorpresa pa su clientenan e aña aki. Asina SETAR lo tin e weekend aki 2 dia di locura total cu prijsnan super atractivo riba celularnan LTE na SETAR Seroe Blanco.
Awor tin un dia so mas, diasabra 24 di maart 2018 pa por probecha di e tremendo promocion aki cu SETAR tin pa Aruba. Teleshop di SETAR na Seroe Blanco ta habri desde 10or di mainta te cu 6or di atardi pa e ultimo dia di locura.
Probecha di e ofertanan special riba tur nos productonan LTE celebrando SETAR su 15 aniversario como NV mayan, diasabra na SETAR Seroe Blanco y disfruta di e ultimo dia loco di SETAR.


text:
OFERTA SPECIAL DI ZOMERVAKANTIE
Exclusivamente Pa Nos Localnan
Scapa e stress di trabou y sali for di cas pa disfruta e solo di nos dushi Aruba na e pooldeck di Aruba's Life y keda den nos appartement suite di 2 camber, 2 baño, full equipa cu cushina, comedor, sala y Wi-Fi gratis.
Den tempo liber dal un landra na nos lap pool of hunga un wega di beach tennis. Trece bo comestibelnan y haci bo pariyada na e area di BBQ. Tin amplio parking gratis tambe.
$85.00*
Tarifa special pa appartement pa anochi,
cu 2 adulto y dos mucha menos di 12 aña di edad. Minimo di 2 anochi pa cada reservacion.
PA HACI RESERVACION PRIMI E BOTON BLAUW ABOU Y PA HAYA E TARIFA SPECIAL
USA E CODIGO DI PROMOCION ("Promotion Code")
LOCAL85
*Tarifa ta exclui resort fee di 7% y cargo pa ambiente di $3.00 pa appartement.


text:
Transparencia den financiamento di partidonan politico Hulandes
Relaciona cu e eleccion parlamentario di Hulanda na maart 2017, partidonan politico Hulandes mester a entrega relatonan mustrando placa cu nan a haya (sponsors) y nan debenan. Tambe mester a entrega un relato di e placa cu candidatonan individual a ricibi. Esaki ta un obligacion segun e ley di financiamento di partido politico Hulandes. E ta conta pa tur partido cu ta bay participa na un eleccion parlamentario, mientras cu partidonan cu representacion den Parlamento (Eerste/Tweede Kamer) mester haci esaki anualmente. E ley ta obliga partidonan y politiconan pa raporta e fuentenan di donacionnan di €4.500 bay ariba (durante un aña) y debenan di partidonan di €25.000 bay ariba. Donacionnan den forma cu no ta ‘cash’, por ehempel haya servicionan of uso di sala/material ‘regalo’, tambe ta wordo considera donacion.
E ministerio encarga cu funcionamento di e ley aki (Ministerie van Binnenlandse Zaken en Koninkrijksrelaties) recientemente a duna informacion tocante e cumplimento cu e ley. Aki por wak e relatonan cu a wordo entrega prome cu e eleccion di maart 2017:
- Donacionnan na partidonan politico Hulandes
- Donacionnan na candidatonan politico Hulandes
- Debenan di partidonan politico Hulandes
Commissie toezicht financiën politieke partijen, cu ta e comision cu ta eherce e control riba cumplimeto cu e ley di financiamento di partido politico, a laga sa cu mayoria partido politico a cumpli, pero algun sea no a entrega relato, no a haci esaki corecto of no a inclui relatonan di e candidatonan individual. Despues cu e comision a sigui insisti serca e partidonan aki pa duna e informacion necesario/corecto, e partidonan a cumpli.
E comision ta di opinion cu fundacionnan cu tin como meta pa yuda financia campañanan politico tambe mester wordo obliga pa duna relatonan financiero. Minister Ronald Plasterk (BZK) ta di acuerdo cu esaki y a pidi un comision cu ta evaluando e ley di financiamento di partido politico pa tene esaki na cuenta.
Aruba
Aruba ta e unico pais den reino Hulandes cu no tin un ley di financiamento di partido politico. Pa basta tempo caba, mayoria partido na Aruba ta expresa di tin introduccion di un ley di financiamento di partido politico como prioridad. Te unda ArenaPoliti.co a haya sa, e prome intentonan pa introduci un ley di financiamento di partido politico na Aruba ta data for di añanan ‘90. Pues durante e ultimo decadanan ningun Gobierno/Parlamento a logra realisa esaki. Na december 2016 parlamentario Donny Rasmijn (AVP) a informa ArenaPoliti.co di su intento pa realisa esaki. Usando e ley di financiamento di partido politico di Sint Maarten como modelo, sr. Rasmijn tawata optimista cu un concepto lo wordo trata den Parlamento prome cu eleccion.
Evita fayo
Mientrastanto e partidonan cu ta negociando pa forma un coalicion (MEP, POR, ReD) tur tin e plan pa bin cu un ley di financiamento di partido politico den nan programa. E hecho cu tur otro pais den reino tin un ley di financiamento di partido politico caba, ta duna Aruba e oportunidad pa evalua con e diferente leynan ta funcionando, kico mester haci miho, y implementa un ley solido pa Aruba. Naturalmente por busca inspiracion pafo di reino Hulandes tambe, y semper teniendo cuenta cu nos circunstancianan local bou cual e ley lo mester funciona debidamente.
Manera menciona, Hulanda ta evaluando nan version di e ley di financiamento di partido politico y a ripara e ‘fayo’ di no inclui fundacionnan cu ta sostene campañanan politico. Esaki sigur ta relevante pa Aruba, considerando e custumber cu varios candidato ta ricibi donacionnan via un fundacion. Asina lo tin mas posibel ‘fayonan’ cu Aruba por evita pa yega na un ley cu realmente lo cumpli cu e metanan di e ley. Ta keda practicamente imposibel pa logra un control perfecto riba fondonan di partidonan politico y e candidatonan, pero un ley solido sigur por haci un diferencia positivo.
Expresionnan haci den e articulo aki no necesariamente ta refleha opinion di ArenaPoliti.co


text:
ORANJESTAD, Aruba – 18 di mei 2021: Recientemente a tuma luga e ceremonia di graduacion di Nicholas de Veer, cu a finalisa scol militar na Merca. Ta trata di Hargrave MilitaryAcademy situa na Virginia. Nicholas ta yiu di e conoci RichardAlexander de Veer, kende pa hopi aña pa su envolvimento den maneho di Tropical Bottling Company y The Cinemas.
Riba e potret por aprecia tambe Daniela de Veer, e otro ruman muhe cu ta studiando medicina (pre-med) na Clark Universityna Massachusetts.
Hargrave Military Academy ta un scol militar conoci, situa den e ciudad Chatham, na Virginia. Nan ta afilia na Baptist General Association of Virginia enfatisando riba e balornan Cristian, cu ta enfoca riba un programa di preparacion militar y alabes di “college”. Na aña 2016 a nombra Hargrave Military Academycomo e scol nacional di caracter. E academia militar ta acredita pa Virginia Association of Independent Schools and nationallyby AdvancEd. E campus ta aparece den e registro nacional di luganan historico di Merca.
Nicholas de Veer ta nieto di Eduardo de Veer y ta sobrino di Eddie y Annie de Veer. Masha pabien!


text:
ORANJESTAD (AAN) — Alonso Tromp a postula su mes pa e cargo di Presidente, of pa miembro di e Directiva di Sindicato TOPA.
Asina Tromp a declara den un entrevista cu DIARIO. El a postula su mes pasobra e kier yuda e sindicato bay dilanti. El a comenta cu e por a compronde algun tempo pasa, via e medionan di comunicacion, cu señor Bernabela no por a bin bek, mirando cu el a yega su maximo segun statuto. E ora ey el a pone su mes disponible mirando cu e tin e calidad y experiencia, pa yuda e sindicato.
El a bisa cu prensa por wak den su background con e ta hiba su campaña, y por haya folders. Tur cos el a prepara pa informa, incluso a pone business card den dje. Tur esnan interesa por haya e informacion, incluyendo su celular y email address.
Tromp a aclarea cu e no ta miembro di e directiva di TOPA, pero miembro di e sindicato desde 2008. E ta sinti cu tin falta di transparencia y informacion den e sindicato, y esaki ta algo cu e ta enfoca masha hopi riba dje, pasobra comunicacion ta esencial. El a expresa cu den cas, matrimonio, famia, si no tin un bon comunicacion tin problema. “Mi a haya e filling cu no tin un bon comunicacion entre e directiva actual di TOPA y e Presidente cu nos, como miembro, y mi kier trece cierto cambionan pe”, Alonso Tromp a subraya.
Tin cuater punto cu Tromp ta bay enfoca riba dje, cu ta: Husticia, transparencia, respet y defensa. “Defensa ta, defende y salvaguardia e derechonan di cada miembro igual”, Alonso Tromp a acentua.
El a agrega cu TOPA a haci hopi trabao y a trece hopi desaroyo nobo na Aruba. “Nan a defende e miembronan hasta cierto nivel. Pero si bo ta keda mucho largo den un posicion, bo ta kere cu bo so sa tur cos y ta lubida riba e pida di comunicacion, y naturalmente di e cuatro aspectonan cu mi a trece dilanti. Pesey mi ta boga y mi ta respeta statuto y mi ta super contento cu ta den statuto skirbi unda cu statuto ta papia cu un presidente por keda diez aña y cu no mag pase, pero nan a bin cu un Congreso y nan a logra alarga cu cinco aña y el a yega 15, y aworaki Rene sa cu e mester baha. Congreso a dicidi cu e aña aki nan kier bay eleccion”, Tromp a indica.
Alonso Tromp ta haya cu pa falta di informacion, cierto miembronan mes no ta haya suficiente informacion y nan a acerca su persona pa postula su mes.


text:
Diamars atardi na Boneiro a raporta un boto piscado cu dos persona cu no a regresa bek for di diadomingo. Via di radar di kustwacht diamars a boto My Own Bussines a keda localisa pa radar oost di Boneiro. Avion di warda costa di biaha a keda mobilisa pa e area cu radar a capta e movecion.
E boto a keda localisa full oost di Boneiro na rand di awanan territorial Venezolano. E boto di kustwacht tambe a keda mobilisa y nan a logra di topa cu e boto piscado cu e dos hombernan abordo y asina a logra di rescatanan algun dia perdi riba lama. A tow e boto y anochi laat a yega tera bek cu nan. Tanto Jarvis Melaan y Raimy Theilman ta contento di ta bek na cas despues di cu e boto a confronta problema cu motor.
Cortesia: Life 99 Fm Boneiro.


text:
Furia Latina ta keda ampliá ku VIP Elite
E reakshon pa e presentashon di Ozuna i Plan B ta ‘Hot’ i den tur e euforia pa bishita e konsierto e publiko a pidi pa un ‘VIP Elite’ i Color Events ta kumpli ku e petishon. Aparte di e sekshon general i VIP tin awor tambe un ‘VIP Elite’, un sekshon eksklusivo dilanti stage kaminda bo por reserva un mesa pa 6 persona.
Pa ‘VIP Elite’ bo ta risibi un mesa di koktel VIP pa 6 persona, tin un ‘welcome drink’, 1 boter di bebida premium di bo eskoho, 1 boter di ‘sparkling wine’ kortesia Brandsimex, 1 snek di bon bini, servisio di boter (na kosto adishonal), VIP Elite parking pa 2 outo i un line up ku presentashon di Ozuna, Plan B i artistanan lokal.
‘Furia Latina’, e konsierto ku dia 4 di november proksimo riba luga di parker di Sambil tei presenta un dje idolonan di momentu pa loke ta trata ‘trap’ i ‘reggaeton’, Ozuna i e duo di Reggaeton Plan B, ambos artistanan Puertorikeño.
Karchi pa Furia Latina ta optenibel su sekshon general ta optenibel na Mensing’s Caminada, 24 uur uit de muur, Beep Beep Rio, Butterfly na Sambil i na Say Cheezz riba Winston Churchillweg. Karchinan di VIP i VIP Elite ta optenibel na Butterfly na Sambil of bo por yama 511-0703 of manda un email na colorevents74@gmail.com Pa mas informashon riba “Furia Latina” bishita e página di Facebook: Curacaocolorevents.


text:
Jong Holland ta pèrdè su promé puntonan den kampionato di futbòl di Kòrsou, ora ku djadumingu 3 di dezèmber 2017, e ekipo a tabla 0-0 ku Victory Boys. Apesar dje empate aki e Trikolornan ta sigui komandá e tabla di posishon.
Federashon Futbòl di Kòrsou (FFK) a kontinuá den wikènt ku e kampionato den promé divishon, esta Liga MCB. E kompetensia aki ta hunga den Stadion Antoine Maduro na Kintjan.
Victory Boys a logra kita e promé puntonan di kampionato for di Jong Holland. E tim di Zapaté i besindario a tabla 0-0 ku e Trikolornan, ku apesar di esaki ta sigui na kabes ku 10 punto for di 4 enkuentro. Pa Victory Boys esaki ta apenas e di 2 punto den 4 wega.
‘Vriendschap Eendracht Sterken Tegen Alles’ (VESTA) a posishoná su mes na di 2 puesto riba e tabla di posishon, ganando djasabra di Inter Willemstad ku skor di 3-2. Awor e tim di Buena Vista i besindario tin 9 punto for di 4 kompromiso, miéntras ku e hóbennan di Kintjan ta keda ku 6 punto.
Union Deportivo Bándabou (Undeba) ta kompartí e di dos puesto riba tabla di posishon ku VESTA, despues ku e tim di Bándabou a triunfá djadumingu ku skor di 2-0 riba Jong Colombia. Undeba tambe tin 9 punto.
Centro Dominguito a rekuperá di su derota siman pasá, derotando djasabra e tim di Centro Social Deportivo Barber ku skor di 2-1. E triunfo aki ta nifiká ku e ekipo di Dominguito i besindario awor tin 7 punto, bon pa e di 5 puesto riba tabla di posishon.
Hubentut Fortuna a logra su promé punto den e kampionato, ora ku e tim a tabla djabièrnè 1-1 ku RKSV Scherpenheuvel. Esaki ta enserá ku e ekipo di Skèrpènè tin awor 8 punto for di 4 enkuentro, ku ta bon pa e di 4 puesto riba e tabla di posishon.


text:
KRALENDIJK – Informashonnan ku a yega nos redakshon fin di siman pasá, pa ta eksakto djadumingu último, ta mustra ku e DT di s.v. Real Rincon ku ta Robert “Oby” Winklaar, a tuma su retiru fo’i e kampionnan di s.v. Real Rincon.
Despues di a tuma nota di un publikashon ku e mes a pone riba ‘facebook’, nos a trata na establesé kontakto ku sr. Winklaar pero no a logra.
Mesora nos a tuma kontakto ku e presidente di s.v. Real Rincon, sr. Carlos Pourier, ku a konfirmá pa nos ku e informe ta korekto.
Tabata un siman i mei pasá ku s.v. Real Rincon a risibí e karta di retiru di sr. Winklaar ku pa medio di esaki ta pidi su retiru fo’i s.v. Real Rincon.
Direktiva di s.v. Real Rincon tabata sa ku esaki lo a bini ya ku na kuminsamentu dje temporada (kampionato), sr. Winklaar a duna di konosé ku awor si ta su último temporada. For di dia ku e la kue kampion kopa ABC ku s.v. Real Rincon, ya e kier a bai. Pero nos a papia kuné i bisé pa keda un aña mas. Pero e la keda te asta 2 aña mas.
Di e forma aki pues, sr. Robert “Oby” Winklaar ku tabatin éksitoso temporadanan ku e kampionnan di s.v. Real Rincon komo DT, ta bandoná e organisashon di s.v. Real Rincon. Oby a logra 3 título di kampion ku e ekipo di Real Rincon, 1 kampion Kopa ABC, 3er lugá Concacaf i 1 kampion Super Kopa.
E kampionato 2019/2020 ku a keda deklará nulo, Real Rincon di forma invikto tabata komandando e tabla di posishon ku 31 punto.
Pourier: “Ya nos a sinta pa kuminsá pone nòmbernan pa posibel remplaso, paso pa haña un mes bon òf mihó ku Oby, no ta fasil.”
No ta konosí pa nos si sr. Winklaar lo bai un otro klup di futbòl ya ku nos no a logra establesé kontakto kuné. Tampoko ta konosí kua ta e próksimo DT di e ekipo kampion.